amanoisuno/poetBack huggingface dataset:
詠島 薛能 
孤島如江上，詩家猶閉門。一池分倒影，空舸繫荒根。煙濕高吟石，雲生偶坐痕。登臨有新句，公退與誰論。
冬日寫懷 薛能 
幕府盡平蠻，客留戎閫間。急流霜夾水，輕靄日連山。設醴徒慙楚，爲郎未姓顏。斯文苦不勝，會擬老民間。
聞官軍破吉浪戎小而固慮史氏遺忽因記爲二章 一 薛能 
一戰便抽兵，蠻孤吉浪平。通連無舊穴，要害有新城。晝卒烽前寢，春農界上耕。高樓一擬望，新雨劒南清。
聞官軍破吉浪戎小而固慮史氏遺忽因記爲二章 二 薛能 
瀘水斷囂氛，妖巢已自焚。漢江無敵國，蠻物在迴軍。越雟通遊國，苴哶閉聚蚊。空餘羅鳳曲，哀思滿邊雲。
寒食有懷 薛能 
流落傷寒食，登臨望歲華。村毬高過索，墳樹綠和花。晉聚應搜火，秦喧定走車。誰知恨榆柳，風景似吾家。
贈歌人 薛能 
溫燠坐相侵，羅襦一水沈。拜深知有意，令背不無心。近住應名玉，前生約姓陰。東山期已定，相許便抽簪。
柘枝詞三首 一 薛能 
同營三十萬，震鼓伐西羌。戰血黏秋草，征塵攪夕陽。歸來人不識，帝里獨戎裝。
柘枝詞三首 二 薛能 
懸軍征拓羯，內地隔蕭關。日色崑崙上，風聲朔漠間。何當千萬騎，颯颯貳師還。
柘枝詞三首 三 薛能 
意氣成功日，春風起絮天。樓臺新邸第，歌舞小嬋娟。急破[催]搖曳，羅衫半脫肩。
詠柳花 薛能 
浮生失意頻，起絮又飄淪。發自誰家樹，飛來獨院春。朝容縈斷砌，晴影過諸鄰。亂掩宮中蝶，繁衝陌上人。隨波應到海，霑雨或依塵。會向慈恩日，輕輕對此身。
行路難 薛能 
何處力堪殫，人心險萬端。藏山難測度，暗水自波瀾。對面如千里，迴腸似七盤。已經吳坂困，欲向鴈門難。南北誠須泣，高深不可干。無因善行止，車轍得平安。
蔡州蔣亭 薛能 
草徑徹林間，過橋如入山。蔡侯添水榭，蔣氏本柴關。靜汎窮幽趣，驚飛濕醉顏。恨無優俸買，來得暫時閑。步與招提接，舟臨夕照還。春風應不到，前想負花灣。
戲題 薛能 
閃閃動鳴璫，初來燭影傍。擁頭珠翠重，縈步綺羅長。靜發歌如磬，連飄氣覺香。不言微有笑，多媚總無妝。坐缺初離席，簾垂却入房。思惟不是夢，此會勝高唐。
酬曹侍御見寄 薛能 
儒道苦不勝，邇來惟慕禪。觸途非巧者，於世分沈然。要地羞難入，閑居鈍更便。清和挑菜食，悶寂閉花眠。累遣期拋俸，機忘怕與權。妨春愁筦榷，響夜憶林泉。匪石從遭刖，殊膏枉被煎。討論唯子厚，藏退合吾先。舊製羣英伏，來章六義全。休旬一擬和，鄉思亂情田。
送趙道士歸天目舊山 薛能 
愚朴尚公平，此心鄰道情。有緣終自鄙，何計逐師行。日者聞高躅，時人蓋強名。口無滋味入，身有羽儀生。奏乞還鄉遠，詩曾對御成。土毛珍到越，塵髮倦離京。符叱風雷惡，朝脩月露清。觀臨天目頂，家住海潮聲。道引圖看足，參同注解精。休糧一擬問，窗草俟回程。
除夜作 薛能 
和吹度穹旻，虛徐接建寅。不辭加一歲，唯喜到三春。燎照雲煙好，幡懸井邑新。禎祥應北極，調燮驗平津。樹欲含遲日，山將退舊塵。蘭萎殘此夜，竹爆和諸鄰。祝壽思明聖，驅儺看鬼神。團圓多少輩，眠寢獨勞筋。茜斾猶雙節，雕盤又五辛。何當平賊後，歸作自由身。
桃花 薛能 
香色自天種，千年豈易逢。開齊全未落，繁極欲相重。泠濕朝如淡，晴乾午更濃。風光新社燕，時節舊春農。籬落欹臨竹，亭臺盛間松。亂緣堪羨蟻，深入不如蜂。有影宜暄煦，無言自冶容。洞連非俗世，溪靜接仙蹤。子熟河應變，根盤土已封。西王潛愛惜，東朔盜過從。醉席眠英好，題詩戀景慵。芳菲聊一望，何必在臨邛。
黃河 薛能  黄河
何處發崑崙，連乾復浸坤。波渾經鴈塞，聲振自龍門。岸裂新衝勢，灘餘舊落痕。橫溝通海上，遠色盡山根。勇逗三峰坼，雄標四瀆尊。灣中秋景樹，闊外夕陽村。沫亂知魚呴，槎來見鳥蹲。飛沙當白日，凝霧接黃昏。潤可資農畝，清能表帝恩。雨吟堪極目，風度想驚魂。顯瑞龜曾出，陰靈伯固存。盤渦寒漸急，淺瀨暑微溫。九曲終柔勝，常流可暗吞。人間無博望，誰復到窮源。
華嶽 薛能  华山
簇簇復亭亭，三峰卓杳冥。每思窮本末，應合記圖經。發地連宮觀，衝天接井星。河微臨巨勢，秦重載奇形。太古朝羣后，中央擘巨靈。鄰州猶映檻，幾縣恰當庭。鶴毳壇風亂，龍漦洞水腥。望遙通北極，上徹見東溟。客翫晴難偶，農祈雨必零。度關無暑氣，過路得愁醒。羽客時應見，霜猨夜可聽。頂懸飛瀑峻，崦合白雲青。混石猜良玉，尋苗得茯苓。從官知側近，悉俸致巖扃。
秋雨 薛能 
宿雨覺纔初，亭林忽復徐。簇聲諸樹密，懸滴四簷疎。省漏疑方丈，愁炊問斗儲。步難多入屐，窗淺欲飄書。動蠖蒼苔靜，藏蠶落葉虛。吹交來翕習，雷慢歇躊躇。滯已妨行路，晴應好荷鋤。醉樓思蜀客，鯹市想淮魚。徑草因緣合，欄花自此除。有形皆霢霂，無地不汙瀦。境晦宜甘寢，風清□退居。我魂驚曉簟，鄰話喜秋蔬。既用功成歲，旋應慘變舒。倉箱足可恃，歸去傲吾廬。
春色滿皇州 薛能 
藹藹復悠悠，春歸十二樓。最明雲裏闕，先滿日邊州。色媚青門外，光搖紫陌頭。上林榮舊樹，太液鏡新流。暖帶祥煙起，清添瑞景浮。陽和如啓蟄，從此事芳遊。
贈僧 薛能 
盡日行方到，何年獨此林。客歸惟鶴伴，人少似師心。坐石落松子，禪牀搖竹陰。山靈怕驚定，不遣夜猨吟。
春日旅舍書懷 薛能 
出去歸來旅食人，麻衣長帶幾坊塵。開門草色朝無客，落案燈花夜一身。貧舍臥多消永日，故園鶯老憶殘春。蹉跎冠蓋誰相念，二十年中盡苦辛。
秋日將離滑臺酬所知二首 一 薛能 
身起中宵骨亦驚，一分年少已無成。松吹竹簟朝眠冷，雨濕蔬飡宿疾生。僮汲野泉兼土味，馬磨霜樹作秋聲。相知莫話詩心苦，未似前賢取得名。
秋日將離滑臺酬所知二首 二 薛能 
燈澀秋光靜不眠，葉聲身影客窗前。閑園露濕鳴蛩夜，急雨風吹落木天。城見遠山應北嶽，野多空地本南燕。明朝欲別忘形處，愁把離杯聽管弦。
下第後夷門乘舟至永城驛題 薛能 
秋賦春還計盡違，自知身是拙求知。唯思曠海爲休處，忽喜孤舟似去時。連浦一城兼汴宋，夾堤千柳雜唐隋。從來此恨皆前達，敢負吾君作楚辭。
秋夜旅舍寓懷 薛能 
庭鎖荒蕪獨夜吟，西風吹動故山心。三秋木落半年客，滿地月明何處砧？漁唱亂沿汀鷺合，鴈聲寒咽隴雲深。平生只有松堪對，露浥霜欺不受侵。
洛下寓懷 薛能 
胡爲遭遇孰爲官，朝野君親各自歡。敢向官途爭虎首，尚嫌身累愛猪肝。冰霜谷口晨樵遠，星火爐邊夜坐寒。唯有報恩心未剖，退居猶欲佩芄蘭。
題平湖 薛能 
平湖湖畔雨晴新，南北東西不隔塵。映野煙波浮動日，損花風雨寂寥春。山無俗路藏高士，岸泊仙舟憶主人。那得載來都未保，此心離此甚情親。
平陽寓懷 薛能  西湖
晉國風流阻洳川，家家弦管路岐邊。曾爲郡職隨分竹，亦作歌詞乞採蓮。北榭遠峰閑即望，西湖殘景醉常眠。牆花此日休迴避，不是當時惡少年。
留題汾上舊居 薛能 
鄉園一別五年歸，迴首人間總禍機。尚勝鄰翁常寂寞，敢嫌裘馬未輕肥。塵顏不見應消落，庭樹曾栽已合圍。難說累牽還却去，可憐榆柳尚依依。
懷汾上舊居 薛能 
素汾千載傍吾家，常憶衡門對浣紗。好事喜逢投宿客，刈田因得自生瓜。山頭鼓笛陰沈廟，陌上薪蒸突兀車。投暗作珠何所用，被人專擬害靈蛇。
送同儒大德歸柏梯寺 薛能 
柏梯還擬謝微官，遙擬千峰送法蘭。行徑未曾青石斷，拂牀終有白雲殘。京塵濯後三衣潔，山舍禪初萬象安。薇蕨縱多師莫踏，我心猶欲盡圖看。
春日使府寓懷二首 一 薛能 
一想流年百事驚，已拋漁父戴塵纓。青春背我堂堂去，白髮欺人故故生。道困古來應有分，詩傳身後亦何榮。誰憐合負清朝力，獨把風騷破鄭聲。
春日使府寓懷二首 二 薛能 
平生無解亦無操，永日書生坐獨勞。唯覺宦情如水薄，不知人事有山高。孤心好直迍猶強，病髮慵梳癢更搔。何事故溪歸未得，幾拋清淺汎紅桃。
許州題德星亭 薛能 
瀵水南流東有堤，堤邊亭是武陵溪。槎松配石堪僧坐，蘂杏含春欲鳥啼。高樹月生滄海外，遠郊山在夕陽西。頻來不似軍從事，只戴紗巾曳杖藜。
送人歸上黨 薛能 
燕臺基壤穴狐蛇，計拙因循歲月賒。兵革未銷王在鎬，桑蠶臨熟客還家。霏微對岸漳邊雨，堆阜鄰疆薊北沙。若到長平戰場地，爲求遺鏃辟魔邪。
春日重遊平湖 薛能 
湖上春風發管弦，須臨三十此離筵。離人忽有重來日，遊女初非舊少年。官職已辜疲瘵望，詩名空被後生傳。啼鶯莫惜蹉跎恨，閑事聽吟一兩篇。
幷州 薛能 
少年流落在幷州，裘脫文君取次遊。攜挈共過芳草渡，登臨齊凭綠楊樓。庭前蛺蝶春方好，牀上樗蒲宿未收。坊號偃松人在否，餅爐南畔曲西頭。
相國隴西公南征能以留務獨宿府城作 薛能 
吾君賢相事南征，獨宿軍廚負請纓。燈室臥孤如怨別，月階簪草似臨行。高墉撼鐸思巴棧，老木嘷風念野營。殊憶好僧招不及，夜來倉卒鏁嚴城。
早春書事 薛能 
百蠻降伏委三秦，錦里風迴歲已新。渠濫水泉花巷濕，日銷冰雪柳營春。何年道勝蘇羣物，盡室天涯是旅人。焚却蜀書宜不讀，武侯無可律余身。
春日書懷 薛能 
伯牙琴絕豈求知，往往情牽自有詩。壠月正當寒食夜，春陰初過海棠時。耽書未必酬良相，斷酒唯堪作老師。多病不任衣更薄，東風臺上莫相吹。
投杜舍人 薛能 
牀上新詩詔草和，欄邊清酒落花多。閒消白日舍人宿，夢覺紫薇山鳥過。春刻幾分添禁漏，夏桐初葉滿庭柯。風騷委地苦無主，此事聖君終若何。
獻僕射相公 薛能 
清如冰雪重如山，百辟嚴趨禮絕攀。強虜外聞應喪膽，平人相見盡開顏。朝廷有道青春好，門館無私白日閑。致却垂衣更何事，幾多詩句詠關關。
上鹽鐵尚書 薛能 
南宮環雉隔囂塵，況值清齋宿大臣。城絕鼓鐘更點後，雨涼煙樹月華新。簷前漱曉穹蒼碧，庭下眠秋沆瀣津。聞說務閑心更靜，此時憂國合求人。
漢南春望 薛能 
獨尋春色上高臺，三月皇州駕未回。幾處松筠燒後死，誰家桃李亂中開。奸邪用法原非法，唱和求才不是才。自古浮雲蔽白日，洗天風雨幾時來。
晚春 薛能 
惡憐風景極交親，每恨年年作瘦人。臥晚不曾拋好夜，情多唯欲哭殘春。陰成杏葉纔通日，雨著楊花已汙塵。無限後期知有在，只愁煩作總戎身。
將赴鎮過太康縣有題 薛能 
纔入東郊便太康，自聽何暮豈龔黃。晴村透日桑榆影，曉露濕秋禾黍香。十萬旌旗移巨鎮，幾多輗軏負孤莊。時人欲識征東將，看取欃槍落太荒。
彭門解嘲二首 一 薛能 
嗚嗚吹角貳師營，落日身閑笑傲行。盡覺文章尊萬事，却嫌官職剩雙旌。終休未擬降低屈，忽遇還須致太平。頻上水樓誰會我，泗濱浮磬是同聲。
彭門解嘲二首 二 薛能 
傷禽栖後意猶驚，偶向黐竿脫此生。身外不思簪組事，耳中唯要管弦聲。耽吟乍可妨時務，淺飲無因致宿酲。秦客莫嘲瓜戍遠，水風瀟灑是彭城。
清河汎舟 薛能 
都人層立似山丘，坐嘯將軍擁棹遊。遶郭煙波浮泗水，一船絲竹載涼州。城中覩望皆丹雘，旗裏驚飛盡白鷗。儒將不須誇郄縠，未聞詩句解風流。
新竹 薛能 
柳營茅土倦麤材，因向山家乞翠栽。清露便敎終夜滴，好風疑是故園來。欄邊匠去朱猶濕，溉後蟲浮穴暗開。他日會應威鳳至，莫辭公府受塵埃。
晚春 薛能 
征東留滯一年年，又向軍前遇火前。畫出鷁舟宜祓禊，鏤成雞卵有鞦韆。澄明煙水孤城立，狼藉風花落日眠。賴指清和櫻筍熟，不然愁殺暮春天。
題彭祖樓 薛能 
新晴天狀濕融融，徐國灘聲上下洪。極目澄鮮無限景，入懷輕好可憐風。身防潦倒師彭祖，妓擁登臨媿謝公。誰致此樓潛惠我，萬家殘照在河東。
漢廟祈雨回陽春亭有懷 薛能 
南榮軒檻接城闉，適罷祈農此訪春。九九已從南至盡，芊芊初傍北籬新。池中水是前秋雨，陌上風驚自古塵。欲召羅敷傾一盞，乘閒言語不容人。
送李倍秀才 薛能 
南朝才子尚途窮，畢竟應須問葉公。書劒伴身離泗上，雪風吹面立船中。家園棗熟歸圭竇，會府槐疎試射弓。相顧日偏留不得，夜深聊欲一桮同。
重遊德星亭感事 薛能 
穎水川中枕水臺，當時難別此重來。舟沈土岸生新草，詩映紗籠有薄埃。事繫興亡人少到，地當今古我遲迴。殘陽照樹明於旭，猶向池邊把酒桮。
許州題觀察判官廳 薛能 
三載從戎類繫匏，重遊全許尚分茅。劉郎別後無遺履，丁令歸來有舊巢。冬暖井梧多未落，夜寒窗竹自相敲。纖腰弟子知千恨，笑與揚雄作解嘲。
閒題 薛能 
八年藩翰似僑居，只此誰知報玉除。舊將已成三僕射，老身猶是六尚書。時丁厚讟終無咎，道致中興尚有餘。爲問春風誰是主，空催弱柳擬何如。
送福建李大夫 薛能 
洛州良牧帥甌閩，曾是西垣作諫臣。紅斾已勝前尹正，尺書猶帶舊絲綸。秋來海有幽都鴈，船到城添外國人。行過小藩應大笑，只知誇近不知貧。
送李倍巡官歸永樂舊居 薛能 
羨君歸去五峰前，往往星河實見仙。麥壠夏枯成廢地，棗枝秋赤近高天。山泉飲犢流多變，村酒經蠶味可憐。曾約道門終老住，步虛聲裏寄閑眠。
贈歌者 薛能 
一字新聲一顆珠，轉喉疑是擊珊瑚。聽時坐部音中有，唱後櫻花葉裏無。漢浦蔑聞虛解佩，臨邛焉用枉當壚。誰人得向青樓宿，便是仙郎不是夫。
舞者 薛能 
綠毛釵動小相思，一唱南軒日午時。慢靸輕裾行欲近，待調諸曲起來遲。筵停匕筯無非聽，吻帶宮商盡是詞。爲問傾城年幾許，更勝瓊樹是瓊枝。
和曹侍御除夜有懷 薛能 
有病無媒客，多慵亦太疎。自憐成叔夜，誰與薦相如。嗜退思年老，諳空笑歲除。跡閑過寺宿，頭煖近階梳。春立窮冬後，陽生舊物初。葉多庭不掃，根在逕新鋤。田事終歸彼，心情倦老於。斵材須見像，藏劒豈爲魚。效淺慙尹祿，恩多負辟書。醻知必擬共，勿使浪躊躇。
華清宮和杜舍人 薛能 
五十年天子，離宮仰峻牆。登封時正泰，御宇日何長。上位先名實，中興事憲章。起戎輕甲胄，餘地復河湟。道降玄元祖，儒封孔子王。因緣百司署，聚會一人湯。渭水波搖綠，秦山草半黃。馬馴金勒細，鷹健玉鈴鏘。下箭朱方滿，鳴鞭皓腕攘。畋思獲呂望，諫祗避周昌。兔跡貪前逐，梟心不早防。幾添鸚鵡勸，先賜荔枝嘗。月鎖千門靜，天吹一笛涼。細音搖羽佩，輕步宛霓裳。禍亂基潛結，昇平意遽忘。衣冠逃犬虜，鼙鼓動漁陽。外戚心殊迫，中原事可量。血埋妃子豔，刃斷祿兒腸。近侍煙塵隔，前蹤輦路荒。益知迷寵佞，遺恨喪賢良。北闕尊明主，南宮遜上皇。禁清餘鳳吹，池冷睡龍光。祝壽山猶在，流年水共傷。杜鵑魂厭蜀，蝴蝶夢悲壯。雀卵遺雕栱，蟲絲罥畫梁。紫苔侵壁潤，紅樹閉門芳。守吏齊鴛瓦，耕民得翠璫。登年昔酺樂，講武舊兵場。暮草深巖翠，幽花墜逕香。不堪垂白叟，行折御溝楊。
送浙東王大夫 薛能 
天爵擅忠貞，皇恩復寵榮。遠源過晉史，甲族本緱笙。亞相兼尤美，周行歷盡清。制除天近曉，衙謝草初生。賓客招閑地，戎裝擁上京。九街鳴玉勒，一宅照紅旌。細雨當離席，遙花顯去程。佩刀畿甸色，歌吹館橋聲。騕褭從秦賜，艅艎到汴迎。步沙逢霽月，宿岸致嚴更。渤澥流東鄙，天台壓屬城。衆談稱重鎮，公意念疲甿。井邑曾多難，瘡痍此未平。察應均賦歛，逃必復桑耕。隼重權兼帥，鼉雄設有兵。越臺隨厚俸，剡硾得尤名。夜蠟州中宴，春風部外行。香匳扃鳳詔，朱篆動龍坑。報後功何患，投虛論素精。徵還真指掌，感激自關情。舊業懷昏作，微班負旦評。空餘騷雅事，千古傲劉楨。
送李殷遊京西 薛能 
立馬送君地，黯然愁到身。萬途皆有匠，六義獨無人。莫怪敢言此，已能甘世貧。時來貴亦在，事是掩何因。投刺皆羈旅，遊邊更苦辛。岐山終蜀境，涇水復蠻塵。埋沒飡須強，炎蒸醉莫頻。俗徒欺合得，吾道死終新。展分先難許，論詩永共親。歸京稍作意，充斥犯西鄰。
長安送友人之黔南 薛能 
衡嶽猶云過，君家獨幾千。心從賤遊話，分向禁城偏。陸路終何處，三湘在素船。琴書去迢遞，星路照潺湲。臺鏡簪秋晚，盤蔬飯雨天。同文到鄉盡，殊國共行連。後會應多日，歸程自一年。貧交永無忘，孤進合相憐。
贈苗端公二首 一 薛能 
繁總近何如，君才必有餘。身歡步兵酒，吏寫魯連書。坐默聞鼙吹，庭班見雪初。沈碑若果去，一爲訪鄰居。
贈苗端公二首 二 薛能 
至老不相疎，斯言不是虛。兩心宜一體，同舍又鄰居。曉角秋砧外，清雲白月初。從軍何有用，未造魯連書。
蒙恩除侍御史行次華州寄蔣相 薛能  黄河
林下天書起遁逃，不堪移疾入塵勞。黃河近岸陰風急，仙掌臨關旭日高。行野衆喧聞鴈發，宿亭孤寂有狼嗥。荀家位極兼禪理，應笑埋輪著所操。
寄唐州楊郎中 薛能 
關雎憔悴一儒生，忽把魚鬚事聖明。貧得俸錢還乍喜，晚登朝序却無榮。前年坐蜀同樽俎，此日邊淮獨斾旌。班列道孤君不見，曲江春暖共僧行。
塞上蒙汝州任中丞寄書 薛能 
三省推賢兩掖才，關東深許稍遲迴。舟浮汝水通淮去，雨出嵩峰到郡來。投札轉京憂不遠，枉緘經虜喜初開。西樓一望知無極，更與何人把酒桮。
題鹽鐵李尚書滻州別業 薛能 
鹿原陰面滻州湄，坐覺林泉逼夢思。閑景院開花落後，濕香風好雨來時。鄰驚麥野聞雛雉，別創茅亭住老師。備足好中還有闕，許昌軍裏李陵詩。
送劉駕歸京 薛能 
相逢聽一吟，惟我不降心。在世憂何事，前生得至音。蒲多南去遠，汾盡北遊深。爲宿關亭日，蒼蒼曉欲臨。
夏日蒲津寺居二首 一 薛能 
日日閑車馬，誰來訪此身。一門兼鶴靜，四院與僧鄰。雨室牆穿溜，風窗筆染塵。空餘氣長在，天子用平人。
夏日蒲津寺居二首 二 薛能 
故國有如夢，省來長遠遊。清晨起閑院，疎雨似深秋。宿寢書稜疊，行吟杖跡稠。天晴豈能出，春暖未更裘。
北都題崇福寺 薛能 
此地潛龍寺，何基即帝臺。細花庭樹蔭，清氣殿門開。長老多相識，旬休暫一來。空空亦擬解，干進幸無媒。
題大雲寺西閣 薛能 
閣臨偏險寺當山，獨坐西城笑滿顏。四野有歌行路樂，五營無戰射堂閑。鼙和調角秋空外，砧辦征衣落照間。方擬殺身酬聖主，敢於高處戀鄉關。
凌雲寺 薛能 
像閣與山齊，何人致石梯。萬煙生聚落，一崦露招提。齋月人來上，殘陽鴿去栖。從邊亦已極，烽火是沈黎。
荔枝樓 薛能 
高檻起邊愁，荔枝誰致樓。會須敎匠坼，不欲見蠻陬。樹痺無春影，天連覺漢流。仲宣如可擬，即此是荆州。
聖岡 薛能 
古跡是何王，平身入石房。遠村通後徑，一郡隔前岡。晝靜唯禪客，春來有女郎。獨醒迴不得，無事可焚香。
蜀州鄭史君寄鳥觜茶因以贈答八韻 薛能 
鳥觜擷渾牙，精靈勝鏌鋣。烹嘗方帶酒，滋味更無茶。拒碾乾聲細，撐封利穎斜。銜蘆齊勁實，啄木聚菁華。鹽損添常誡，薑宜著更誇。得來拋道藥，攜去就僧家。旋覺前甌淺，還愁後信賒。千慙故人意，此惠敵丹砂。
暇日寓懷寄朝中親友 薛能 
命與才違豈自由，我身何負我身愁。臨生白髮方監郡，遙恥青衣懶上樓。過客悶嫌疎妓樂，小兒憨愛□貔貅。閑吟一寄清朝侶，未必淮陰不拜侯。
春日寓懷 薛能 
幽拙未謀身，無端患不均。盜憎猶念物，花盡不知春。井邑常多弊，江山豈有神。犍爲何處在，一擬弔埋輪。
監郡犍爲舟中寓題寄同舍 薛能 
一寢閑身萬事空，任天敎作假文翁。旗穿島樹孤舟上，家在山亭每日中。疊果盤飱丹橘地，若花牀席早梅風。佳期說盡君應笑，劉表尊前且不同。
江柳 薛能 
條綠似垂纓，離筵日照輕。向人雖有態，傷我爲無情。橋遠孤臨水，牆低半出營。天津曾此見，亦是愴行行。
寄吉諫議 薛能 
將迎須學返抽身，合致蹉跎敢效顰。性靜擬歸無上士，跡疎常負有情人。終憑二頃謀婚嫁，謬著千篇斷斧斤。聞說舊交賢且達，欲彈章甫自羞貧。
江上寄情 薛能 
天際歸舟浩蕩中，我關王澤道何窮。未爲時彥徒經國，尚有邊兵恥佐戎。釀黍氣香村欲社，斫桑春盡野無風。年來斷定知休處，一樹繁花一畝宮。
春霽 薛能 
久客孤舟上，天涯漱曉津。野芳榿似柳，江霽雪和春。吏叫能驚鷺，官麤實害身。何當窮蜀境，却憶滯遊人。
邊城寓題 薛能 
孤蹇復飄零，天涯若墮螢。東風吹痼疾，暖日極青冥。蠶市歸農醉，漁舟釣客醒。論邦苦不早，祗此負王庭。
春日江居寓懷 薛能 
歸興乍離邊，蘭橈復錦川。斫春槎枿樹，消雪土膏田。岸暖尋新菜，舟寒著舊綿。臨邛若箇是，欲向酒家眠。
聞李夷遇下第東歸因以寄贈 薛能 
囊中書是居山寫，海畔家貧乞食還。吾子莫愁登第晚，古人惟愛賤遊閑。舟行散適江亭上，郡宴歌吟蠟燭間。從此樂章休敘戰，漢兵無陣亦無蠻。
留題 薛能 
茶興復詩心，一甌還一吟。壓春甘蔗冷，喧雨荔枝深。驟去無遺恨，幽棲已徧尋。峨眉不可到，高處望千岑。
春日北歸舟中有懷 薛能 
盡日遶盤飧，歸舟向蜀門。雨乾楊柳渡，山熱杏花村。淨鏡空山曉，孤燈極浦昏。邊城不是意，迴首未終恩。
初發嘉州寓題 薛能 
勞我是犍爲，南征又北移。唯聞杜鵑夜，不見海棠時。在闇曾無負，含靈合有知。州人若愛樹，莫損召南詩。
題漢州西湖 薛能  西湖
西湖天下名，可以濯吾纓。況是攜家賞，從妨半驛程。嘗茶春味渴，斷酒晚懷清。盡得幽人趣，猶嫌守吏迎。重湌逢角暮，百事喜詩成。坐阻湘江謫，誰爲話政聲。
自廣漢遊三學山 薛能 
殘陽終日望棲賢，歸路攜家得訪禪。世缺一來應薄命，雨留三宿是前緣。詩題不忍離巖下，屐齒難忘在水邊。猨鳥可知僧可會，此心常似有香煙。
三學山開照寺 薛能 
盡室徧相將，中方上下方。夜深楠樹遠，春氣陌林香。聖跡留巖險，靈燈出混茫。何因將慧劒，割愛事空王。
雨霽北歸留題三學山 薛能 
遠樹平川半夕陽，錦城遙辨立危牆。閑思勝事多遺恨，却悔公心是謾忙。灌口闕尋慙遠客，峨嵋乖約負支郎。靈龕一望終何得，謬有人情滿蜀鄉。
行次靈龕驛寄西蜀尚書 薛能 
北客推車指蜀門，乾陽知已近臨坤。從辭府郭常迴首，欲別封疆更感恩。援寡聖朝難望闕，暑催蠶麥得歸村。雷公解斸衝天氣，白日何辜遣戴盆。
雨霽宿望喜驛 薛能 
風雷一罷思何清，江水依然浩浩聲。飛鳥旋生啼鳥在，後人常似古人情。將來道路終須達，過去山川實不平。閑想更逢知舊否，館前楊柳種初成。
籌筆驛 薛能 
葛相終宜馬革還，未開天意便開山。生欺仲達徒增氣，死見王陽合厚顏。流運有功終是擾，陰符多術得非姦。
通仙洞 薛能 
高龕險欲催，百尺洞門開。白日仙何在，清風客暫來。臨崖松直上，避石水低迴。賈掾曾空去，題詩豈易哉。
嘉陵驛見賈島舊題 薛能 
賈子命堪悲，唐人獨解詩。左遷今已矣，清絕更無之。畢竟吾猶許，商量衆莫疑。嘉陵四十字，一一是天資。
嘉陵驛 薛能 
江濤千疊閣千層，銜尾相隨盡室登。稠樹蔽山聞杜宇，午煙薰日食嘉陵。頻題石上程多破，暫歇泉邊起不能。如此幸非名利切，益州來日合攜僧。
嘉陵驛 薛能 
盡室可招魂，蠻餘出蜀門。雹涼隨雨氣，江熱傍山根。蠶月繰絲路，農時碌碡村。干將磨欲盡，無位可酬恩。
西縣途中二十韻 薛能 
野客誤桑麻，從軍帶鏌鋣。豈論之白帝，未合過黃花。落日投江縣，征塵漱齒牙。蜀音連井絡，秦分隔褒斜。硤路商逢使，山郵雀啅蛇。憶歸臨角黍，良遇得新瓜。食久庭陰轉，行多屐齒窪。氣清巖下瀑，煙漫雨餘畬。黃鳥當蠶候，稀蒿雜麥查。汗涼風似雪，漿度蜜如沙。野色生肥芋，鄉儀擣散茶。梯航經杜宇，烽候徹苴咩。逗石流何險，通關運固賒。葛侯真竭澤，劉主合亡家。陷彼貪功吠，貽爲黷武誇。陣圖誰許可，廟貌我揄揶。閑事休徵漢，斯行且詠巴。音繁來有鐸，軏盡去無車。溢目看風景，清懷嘯月華。焰樵烹紫筍，腰簟憩烏紗。杞國憂尋悟，臨邛渴自加。移文莫有誚，必不滯天涯。
西縣作 薛能 
三年西蜀去如沈，西縣西來出萬岑。樹石向聞清漢浪，水風初見綠萍陰。平郊不愛行增氣，好井無疑漱入心。從此漸知光景異，錦都廻首盡愁吟。
分水嶺望靈寶峰 薛能 
千尋萬仞峰，靈寶號何從。盛立同吾道，貪程阻聖蹤。嶺奇應有藥，壁峭盡無松。那得休于是，蹉跎亦臥龍。
水簾吟 薛能 
萬滴相隨萬響兼，路塵天產盡旁霑。源從顥氣何因絕，派助前溪豈覺添。豪客每來清夏葛，愁人才見認愁簷。嘉名已極終難稱，別是風流不是簾。
褒斜道中 薛能 
十驛褒斜到處慵，眼前常似接靈蹤。江遙旋入旁來水，山豁猶藏向後峰。鳥徑惡時應立虎，畬田閑日自燒松。行吟却笑公車役，夜發星馳半不逢。
褒城驛有故元相公舊題詩因仰歎而作 薛能 
鄂相頃題應好池，題云萬竹與千棃。我來已變當初地，前過應無繼此詩。敢歎臨行殊舊境，惟愁後事劣今時。閑吟四壁堪搔首，頻見青蘋白鷺鷥。
題褒城驛池 薛能 
池館通秦檻向衢，舊聞佳賞此踟躕。清涼不散亭猶在，事力何銷舫已無。釣客坐風臨島嶼，牧牛當雨食菰蒲。西川吟吏偏思葺，只恐歸尋水亦枯。
送崔學士赴東川 薛能 
羽人仙籍冠浮丘，欲作酇侯且蜀侯。導騎已多行劒閣，親軍全到近綿州。文翁勸學人應戀，魏絳和戎戍自休。唯有夜罇懽莫厭，廟堂他日少閑遊。
海棠 薛能 
酷烈復離披，玄功莫我知。青苔浮落處，暮柳間開時。帶醉遊人插，連陰被叟移。晨前清露濕，晏後惡風吹。香少傳何許，妍多畫半遺。島蘇漣水脉，庭綻粒松枝。偶汎因沈硯，閑飄欲亂碁。遶山生玉壘，和郡徧坤維。負賞慙休飲，牽吟分失飢。明年應不見，留此贈巴兒。
詠夾逕菊 薛能 
夾逕盡黃英，不通人竝行。幾曾相對綻，元自兩行生。叢比高低等，香連左右幷。畔搖風勢斷，中夾日華明。間隔蛩吟隔，交橫蝶亂橫。頻應泛桑落，摘處近前楹。
碧鮮亭春題竹 薛能 
竹少竹更重，碧鮮疆更名。有欄常凭立，無徑獨穿行。夕月陰何亂，春風葉盡輕。已聞圖畫客，兼寫薛先生。
竹逕 薛能 
盤逕入依依，旋驚幽鳥飛。尋多苔色古，踏碎籜聲微。鞭節橫妨戶，枝梢動拂衣。前溪聞到處，應接釣魚磯。
新柳 薛能 
輕輕須重不須輕，衆木難成獨早成。柔性定勝剛性立，一枝還引萬枝生。天鍾和氣元無力，時遇風光別有情。誰道少逢知己用，將軍因此建雄名。
牡丹四首 一 薛能 
異色稟陶甄，常疑主者偏。衆芳殊不類，一笑獨奢妍。顆折羞含嬾，藂虛隱陷圓。亞心堆勝被，美色豔於蓮。品格如寒食，精光似少年。種堪收子子，價合易賢賢。迥秀應無妬，奇香稱有仙。深陰宜映幕，富貴助開筵。蜀水爭能染，巫山未可憐。數難忘次第，立困戀傍邊。逐日愁風雨，和星祝夜天。且從留盡賞，離此便歸田。
牡丹四首 二 薛能 
萬朵照初筵，狂遊憶少年。曉光如曲水，顏色似西川。白向庚辛受，朱從造化研。衆開成伴侶，相笑極神仙。見焰寧勞火，聞香不帶煙。自高輕月桂，非偶賤池蓮。影接彫盤動，藂遭惡草偏。招歡憂事阻，就臥覺情牽。四面宜綈錦，當頭稱管弦。泊來鶯定憶，粉擾蝶何顛。蘇息承朝露，滋榮仰霽天。壓欄多盡好，敵國貴宜然。未落須迷醉，因茲任病纏。人誰知極物，空負感麟篇。
牡丹四首 三 薛能 
去年零落暮春時，淚濕紅牋怨別離。常恐便隨巫峽散，何因重有武陵期。傳情每向馨香得，不語還應彼此知。欲就欄邊安枕席，夜深閑共說相思。
牡丹四首 四 薛能 
牡丹愁爲牡丹飢，自惜多情欲瘦羸。濃豔冷香初蓋後，好風乾雨正開時。吟蜂遍坐無閑蘂，醉客曾偷有折枝。京國別來誰占翫，此花光景屬吾詩。
使院栽葦 薛能 
戛戛復差差，一叢千萬枝。格如僧住處，栽得吏閑時。筍自廳中出，根從府外移。從軍無宿例，空想夜風吹。
失鶴二首 一 薛能 
偶背雕籠與我違，四方端佇竟忘歸。誰家白日雲間見，何處滄洲雨裏飛。曾啄稻粱殘粒在，舊翹泥潦半蹤稀。憑人轉覺多相誤，盡道皤然作令威。
失鶴二首 二 薛能 
華表翹風未可期，變丁投衛兩堪疑。應緣失路防人損，空有歸心最我知。但見空籠拋夕月，若何無樹宿荒陂。不然直道高空外，白水青山屬臘師。
答賈支使寄鶴 薛能 
瑞羽奇姿踉蹌形，稱爲仙馭過清冥。何年厚祿曾居衛，幾世前身本姓丁。幸有遠雲兼遠水，莫臨華表望華亭。勞君贈我清歌侶，將去田園夜坐聽。
陳州刺史寄鶴 薛能 
臨風高視聳奇形，渡海沖天想盡經。因得羽儀來合浦，便無魂夢去華亭。春飛見境乘桴切，夜唳聞時醉枕醒。南守欲知多少重，撫毛千萬喚丁丁。
孔雀 薛能 
偶有功名正俗才，靈禽何事降瑤臺。天仙黼黻毛應是，宮后屏幃尾忽開。曾處嶂中真霧隱，每過庭下似春來。佳人爲我和衫拍，遣作傞傞送一杯。
鄜州進白野鵲 薛能 
輕毛疊雪翅開霜，紅觜能深練尾長。名應玉符朝北闕，色柔金性瑞西方。不憂雲路填河遠，爲對天顏送喜忙。從此定知栖息處，月宮瓊樹是仙鄉。
申湖 薛能 
昔年依峽寺，每日見申湖。下淚重來此，知心一已無。雨霖舟色暗，岸拔木形枯。舊境深相惱，新春宛不殊。方來尋熟侶，起去恨驚鳧。忍事花何笑，喧吟瀑正麤。堪憂從宦到，倍遣曩懷孤。上馬終回首，傍人怪感吁。
謝劉相寄天柱茶 薛能 
兩串春團敵夜光，名題天柱印維揚。偷嫌曼倩桃無味，搗覺嫦娥藥不香。惜恐被分緣利市，盡應難覓爲供堂。麤官寄與真拋却，賴有詩情合得嘗。
題後集 薛能 
詩源何代失澄清，處處狂波汙後生。常感道孤吟有淚，却緣風壞語無情。難甘惡少欺韓信，枉被諸侯殺禰衡。縱到緱山也無益，四方聯絡盡蛙聲。
秋晚送無可上人 薛能 
半夜覺松雨，照書燈悄然。河聲纔淅瀝，舊業近潺湲。坐滴寒更盡，吟驚宿鶴遷。相思不相見，日短復愁牽。
贈源寂禪師 薛能 
缾鉢鎮隨腰，怡然處寂寥。門禪從北祖，僧格似南朝。性近徒相許，緣多媿未銷。何傳能法慧，此岸要津橋。
贈禪師 薛能 
嗜慾本無性，此生長在禪。九州空有路，一室獨多年。鳴磬微塵落，移缾濕地圓。相尋偶同宿，星月坐忘眠。
夏日青龍寺尋僧二首 一 薛能 
帝里欲何待，人間無闕遺。不能安舊隱，都屬擾明時。違理須齊辱，雄圖豈藉知。縱橫悉已悞，斯語是吾師。
夏日青龍寺尋僧二首 二 薛能 
得官殊未喜，失計是忘愁。不是無心速，焉能有自由。涼風盈夏扇，蜀茗半形甌。笑向權門客，應難見道流。
題河中亭子 薛能 
河擘雙流島在中，島中亭上正南空。蒲根舊浸臨關道，沙色遙飛傍苑風。晴見樹卑知岳大，晚聞車亂覺橋通。無窮勝事應須宿，霜白蒹葭月在東。
逢友人邊遊迴 薛能 
遊子新從絕塞迴，自言曾上李陵臺。尊前語盡北風起，秋色蕭條胡雁來。
春雨 薛能 
電闊照潺潺，驚流往復還。遠聲如有洞，迷色似無山。利物乾坤內，幷風竹樹間。靜思來朔漠，愁望滿柴關。迸濕消塵慮，吹風觸疾顏。誰知草茅逕，霑此尚虛閑。
夏雨 薛能 
何處發天涯，風雷一道賒。去聲隨地急，殘勢傍樓斜。透樹垂紅葉，霑塵帶落花。瀟湘無限思，閑看下蒹葭。
長安道 薛能 
汲汲復營營，東西連兩京。關繻古若在，山岳累應成。各自有身事，不相知姓名。交馳兼衆類，分散入重城。此去應無盡，萬方人旋生。空餘片言苦，來往覓劉楨。
酬泗州韋中丞埇上日寄贈兼次本韻 薛能 
魯儒相悟欲成空，學盡文章不見功。官自掖垣飄海上，鎮從隨岸入山中。嘗遭火發瞿雲宅，爭得天如老氏弓。何意杜陵懷寶客，也隨迷路出關東。
泛觴池 薛能 
通咽遠華罇，泛觴名自君。淨看籌見影，輕動酒生紋。細滴隨杯落，來聲就浦分。便應半酣後，清冷漱兼雲。
荔枝 薛能 
顆如松子色如櫻，未識蹉跎欲半生。歲杪監州曾見樹，時新入座久聞名。
望蜀亭 薛能 
樹簇烟迷蜀國深，嶺頭分界戀登臨。前軒一望無他處，從此西川只在心。
游嘉州後溪 薛能 
山屐經過滿逕蹤，隔溪遙見夕陽舂。當時諸葛成何事，只合終身作臥龍。
監郡犍爲將歸使府登樓寓題 薛能 
幾日監臨向蜀春，錯拋歌酒強憂人。江樓一望西歸去，不負嘉州只負身。
過象耳山二首 一 薛能 
一色青松幾萬栽，異香薰路帶花開。山門欲別心潛願，更到蜀中還到來。
過象耳山二首 二 薛能 
到處逢山便欲登，自疑身作往來僧。徒行至此三千里，不是有緣應不能。
聖燈 薛能 
莽莽空中稍稍燈，坐看迷濁變[清澄]。須知火盡煙無益，一夜欄邊說向僧。
過昌利觀有懷 薛能 
萬仞雲峯八石泉，李君仙後更誰仙。我來駐馬人何問，老柏無多不種田。
蜀路 薛能 
劒閣緣雲拂斗魁，疾風生樹過龍媒。前程憩罷知無益，但是駑蹄亦到來。
山下偶作 薛能 
零雨霑山百草香，樹梢高頂盡斜陽。橫流巨石皆堪住，何事無僧有石房。
伏牛山 薛能 
虎蹲峰狀屈名牛，落日連村好望秋。不爲時危耕不得，一犁風雨便歸休。
老圃堂 薛能 
邵平瓜地接吾廬，穀雨乾時偶自鋤。昨日春風欺不在，就牀吹落讀殘書。
幷州寓懷 薛能 
人多知遇獨難求，人負知音獨愛酬。常恐此心無樂處，枉稱年少在幷州。
符亭二首 一 薛能 
符亭之地雅離羣，萬古懸泉一旦新。若念農桑也如此，縣人應得似行人。
符亭二首 二 薛能 
山如巫峽煙雲好，路似嘉祥水木清。大抵游人總應愛，就中難說是詩情。
留別關東舊遊 薛能 
我去君留十載中，未曾相見及花紅。他時住得君應老，長短看花心不同。
關中秋夕 薛能 
簟濕秋庭岳在煙，露光明滑竹蒼然。何人意緒還相似，鶴宿松枝月半天。
西縣道中有短亭巖穴飛泉隔江灑至因成二首 一 薛能 
風涼津濕共微微，隔岸泉衝石竅飛。爭得巨靈從野性，舊鄉無此擘將歸。
西縣道中有短亭巖穴飛泉隔江灑至因成二首 二 薛能 
一瀑三峰赤日天，路人才見便翛然。誰能夜向山根宿，涼月初生的有仙。
過驪山 薛能 
丹雘蒼蒼簇背山，路塵應滿舊簾間。玄宗不是偏行樂，只爲當時四海閑。
寒食日曲江 薛能 
曲水池邊青草岸，春風林下落花盃。都門此日是寒食，人去看多身獨來。
盩厔官舍新竹 薛能 
心覺清涼體似吹，滿風輕撼葉垂垂。無端種在幽閑地，衆鳥嫌寒鳳未知。
銅雀臺 薛能 
魏帝當時銅雀臺，黃花深映棘叢開。人生富貴須回首，此地豈無歌舞來。
雨後早發永寧 薛能 
春霖朝罷客西東，雨足泥聲路未通。獨愛千峰最高處，一峰初日白雲中。
宿仙遊寺望月生峰 薛能 
公門身入洞門行，出穽離籠似有情。僧語夜涼雲樹黑，月生峰上月初生。
鴈和韋侍御 薛能 
肅肅雍雍義有餘，九天鸞鳳莫相疎。唯應靜向山窗過，激發英雄夜讀書。
寒食日題 薛能 
美人寒食事春風，折盡青青賞盡紅。夜半無燈還有睡，鞦韆懸在月明中。
黃蜀葵 薛能 
嬌黃新嫩欲題詩，盡日含毫有所思。記得玉人初病起，道家粧束厭禳時。
春詠 薛能 
春來還似去年時，手把花枝唱竹枝。狂瘦未曾餐有味，不緣中酒却緣詩。
贈解詩歌人 薛能 
同有詩情自合親，不須歌調更含嚬。朝天御史非韓壽，莫竊香來帶累人。
贈韋氏歌人二首 一 薛能 
弦管聲凝發唱高，幾人心地暗傷刀。思量更有何堪比，王母新開一樹桃。
贈韋氏歌人二首 二 薛能 
一曲新聲慘畫堂，可能心事憶周郎。朝來爲客頻開口，綻盡桃花幾許香。
野園 薛能 
野園無鼓又無旗，鞍馬傳盃用柳枝。嬌養翠娥無怕懼，插人頭上任風吹。
僧窗 薛能 
不悟時機滯有餘，近來爲事更乖疎。朱輪皂蓋蹉跎盡，猶愛明窗好讀書。
題平等院 薛能 
十里城中一院僧，各持巾鉢事南能。還應笑我功名客，未解嫌官學大乘。
影燈夜二首 一 薛能 
偃王燈塔古徐州，二十年來樂事休。此日將軍心似海，四更身領萬人遊。
影燈夜二首 二 薛能 
十萬軍城百萬燈，酥油香暖夜如烝。紅粧滿地煙光好，只恐笙歌引上昇。
戲舸 薛能 
遠舸衝開一路萍，岸傍偷上小茅亭。遊人莫覓盃盤分，此地纔應聚德星。
折楊柳十首 一 薛能 
華清高樹出離宮，南陌柔條帶暖風。誰見輕陰是良夜，瀑泉聲畔月明中。
折楊柳十首 二 薛能 
洛橋晴影覆江船，羌笛秋聲濕塞煙。閑想習池公宴罷，水蒲風絮夕陽天。
折楊柳十首 三 薛能 
嫩綠輕懸似綴旒，路人遙見隔宮樓。誰能更近丹墀種，解播皇風入九州。
折楊柳十首 四 薛能 
暖風晴日斷浮埃，廢路新條發釣臺。處處輕陰可惆悵，後人攀處古人栽。
折楊柳十首 五 薛能 
潭上江邊嫋嫋垂，日高風靜絮相隨。青樓一樹無人見，正是女郎眠覺時。
折楊柳十首 六 薛能 
汴水高懸百萬條，風清兩岸一時搖。隋家力盡虛栽得，無限春風屬聖朝。
折楊柳十首 七 薛能 
和風煙樹九重城，夾路春陰十萬營。唯向邊頭不堪望，一株顦顇少人行。
折楊柳十首 八 薛能 
窗外齊垂旭日初，樓邊輕暖好風徐。游人莫道栽無益，桃李清陰却不如。
折楊柳十首 九 薛能 
衆木猶寒獨早青，御溝橋畔曲江亭。陶家舊日應如此，一院春條綠遶廳。
折楊柳十首 十 薛能 
帳偃纓垂細復繁，令人心想石家園。風條月影皆堪重，何事侯門愛樹萱。
柳枝四首 一 薛能 
數首新詩帶恨成，柳絲牽我我傷情。柔娥幸有腰支穩，試踏吹聲作唱聲。
柳枝四首 二 薛能 
高出軍營遠映橋，賊兵曾斫火曾燒。風流性在終難改，依舊春來萬萬條。
柳枝四首 三 薛能 
縣依陶令想嫌迂，營畔將軍即大麤。此日與君除萬恨，數篇風調更應無。
柳枝四首 四 薛能 
狂似纖腰嫩勝綿，自多情態竟誰憐。遊人不折還堪恨，拋向橋邊與路邊。
柳枝詞五首 一 薛能 
朝陽晴照綠楊煙，一別通波十七年。應有舊枝無處覓，萬株風裏卓旌旃。
柳枝詞五首 二 薛能 
晴垂芳態吐牙新，雨擺輕條濕面春。別有出墻高數尺，不知搖動是何人。
柳枝詞五首 三 薛能 
暖梳簪朵事登樓，因挂垂楊立地愁。牽斷綠絲攀不得，半空懸著玉搔頭。
柳枝詞五首 四 薛能 
西園高樹後庭根，處處尋芳有折痕。終憶舊遊桃葉舍，一株斜映竹籬門。
柳枝詞五首 五 薛能 
劉白蘇臺總近時，當初章句是誰推。纖腰舞盡春楊柳，未有儂家一首詩。
吳姬十首 一 薛能 
夜鎖重門晝亦監，眼波嬌利瘦巖巖。偏憐不怕傍人笑，自把春羅等舞衫。
吳姬十首 二 薛能 
龍麝薰多骨亦香，因經寒食好風光。何人畫得天生態，枕破施朱隔宿粧。
吳姬十首 三 薛能 
滴滴春霖透荔枝，筆題牋動手中垂。天陰不得君王召，嚬著青蛾作小詩。
吳姬十首 四 薛能 
鈿合重盛繡結深，昭陽初幸賜同心。君知一夜恩多少，明日宣敎放德音。
吳姬十首 五 薛能 
退紅香汗濕輕紗，高捲蚊廚獨臥斜。嬌淚半垂珠不破，恨君瞋折後庭花。
吳姬十首 六 薛能 
取次衣裳盡帶珠，別添龍腦裛羅襦。年來寄與鄉中伴，殺盡春蠶稅亦無。
吳姬十首 七 薛能 
畫燭燒蘭暖復迷，殿幃深密下銀泥。開門欲作侵晨散，已是明朝日向西。
吳姬十首 八 薛能 
樓臺重疊滿天雲，殷殷鳴鼉世上聞。此日楊花初似雪，女兒弦管弄參軍。
吳姬十首 九 薛能 
冠剪黃綃帔紫羅，薄施鉛粉畫青娥。因將素手誇纖巧，從此椒房寵更多。
吳姬十首 十 薛能 
身是三千第一名，內家叢裏獨分明。芙蓉殿上中元日，水拍銀臺弄化生。
題于公花園 薛能 
含桃莊主後園深，繁實初成靜掃陰。若使明年花可待，應須惱破事花心。
贈普恭禪師 薛能 
一日迢迢每一飡，我心難伏我無難。南簷十月繩牀暖，背卷真經向日看。
贈無表禪師 薛能 
笠戴圓陰楚地椶，磬敲清響蜀山銅。秋來說偈寅朝殿，爽爽楊枝滿手風。
嘲趙璘 薛能 
巡關每傍摴蒲局，望月還登乞巧樓。第一莫敎嬌太過，緣人衣帶上人頭。
句 薛能 
百首如一首，卷初如卷終。坐久僕頭出，語多僧齒寒。西塞長雲盡，南湖片月斜。李白終無取，陶潛固不刊。我身若在開元日，爭遣名爲李翰林。
閏三月 劉威 
三年皆一閏，此閏勝常時。莫怪花開晚，都緣春盡遲。節分炎氣近，律應蕙風移。夢得成胡蝶，芳菲幸不遺。
宿漁家 劉威 
竹屋清江上，風煙四五家。水園分芰葉，鄰界認蘆花。雨到魚翻浪，洲迴鳥傍沙。月明何處去，片片席帆斜。
冬夜旅懷 劉威 
寒窗危竹枕，月過半牀陰。嫩葉不歸夢，晴蟲成苦吟。酒無通夜力，事滿五更心。寂寞誰相似，殘燈與素琴。
秋日寄陳景孚秀才 劉威 
征車日已遠，物候尚淒淒。風葉青桐落，露花紅槿低。心隨秦國遠，夢到楚山迷。却恨銜蘆鴈，秋飛不向西。
感寓 劉威 
海竭山移歲月深，分明齊得世人心。顏回徒恨少成古，彭祖何曾老至今。須向道中平貴賤，還從限內任浮沈。他年免似驪山鬼，信有蓬萊不可尋。
七夕 劉威 
烏鵲橋成上界通，千秋靈會此宵同。雲收喜氣星樓曉，香拂輕塵玉殿空。翠輦不行青草路，金鑾徒候白榆風。綵盤花閣無窮意，只在遊絲一縷中。
晚春陪王員外東塘遊宴 劉威 
水綠山青春日長，政成因暇泛回塘。初移柳岸笙歌合，欲過蘋洲羅綺香。共濟已驚依玉樹，隨流還許醉金觴。一聲畫角嚴城暮，雲雨分時滿路光。
遊東湖黃處士園林 劉威 
偶向東湖更向東，數聲雞犬翠微中。遙知楊柳是門處，似隔芙蓉無路通。樵客出來山帶雨，漁舟過去水生風。物情多與閑相稱，所恨求安計不同。
題許子正處士新池 劉威 
坐愛風塵日已西，功成得與化工齊。巧分孤島思何遠，欲似五湖心易迷。漸有野禽來試水，又憐春草自侵隄。那堪更到芙蓉拆，晚夕香聯桃李蹊。
旅懷 劉威 
物態人心漸渺茫，十年徒學釣滄浪。老將何面還吾土，夢有驚魂在楚鄉。自是一身嫌苟合，誰憐今日欲佯狂。無名無位却無事，醉落烏紗臥夕陽。
早秋歸 劉威 
數口飄零身未迴，夢魂遙斷越王臺。家書欲寄鴈飛遠，客恨正深秋又來。風解綠楊三署冷，月當銀漢四山開。茫茫歸路在何處，砧杵一聲心已摧。
歐陽示新詩因貽四韻 劉威 
衝戛瑤瓊得至音，數篇清越應南金。都由苦思無休日，已證前賢不到心。風入寒松聲自古，水歸滄海意皆深。欲知字字驚神鬼，一氣秋時試夜吟。
尉遲將軍 劉威 
天仗擁門希授鉞，重臣入夢豈安金。江河定後威風在，社稷危來寄託深。扶病暫將弓試力，感恩重與劍論心。明妃若遇英雄世，青塚何由怨陸沈。
贈歐陽秀才 劉威 
桐上知音日下身，道光誰不仰清塵。偶來水館逢爲客，舊熟詩名似故人。永日空驚滄海闊，何年重見白頭新。權門要路應行遍，閑伴山夫一夜貧。
贈道者 劉威 
五雲深處有真仙，歲月催多却少年。入郭不知今世事，賣丹猶覓古時錢。閑尋白鹿眠瑤草，暗摘紅桃去洞天。時向人間深夜坐，鬼神長在藥囊邊。
贈道者 劉威 
道帔輕裾三島雲，綠髯長占鏡中春。高風已駕祥鸞馭，浮世休驚野馬塵。過海獨辭王母面，度關誰識老聃身。儒生也愛長生術，不見人間大笑人。
遣懷寄歐陽秀才 劉威 
地上江河天上烏，百年流轉只須臾。平生閑過日將日，欲老始知吾負吾。似豹一班時或有，如龜三顧豈全無。古來晚達人何限，莫笑空枝猶望蘇。
送元秀才入道 劉威 
不教榮樂損天機，願逐鸞皇次第飛。明月滿時開道帔，俗塵飄處脫儒衣。只攜仙籍還金洞，便與時流隔翠微。空有緘題報親愛，一千年後始西歸。
三閭大夫 劉威 
三閭一去湘山老，煙水悠悠痛古今。青史已書殷鑒在，詞人勞詠楚江深。竹移低影潛貞節，月入中流洗恨心。再引離騷見微旨，肯敎漁父會昇沈。
傷曾秀才馬 劉威 
買得龍媒越水濆，輕桃細杏色初分。秋歸未過陽關日，夜魄忽銷陰塞雲。吳練已知隨影沒，朔風猶想帶嘶聞。臨軒振策休惆悵，坐致煙霄只在君。
噴玉泉冥會詩八首 白衣叟途中吟二首 一 李玖  忧国忧民 隋・唐・五代 怀念
春草萋萋春水綠，野棠開盡飄香玉。繡嶺宮前鶴髮人，猶唱開元太平曲。
噴玉泉冥會詩八首 白衣叟途中吟二首 二 李玖 
厭世逃名者，誰能荅姓名。曾聞王樂否，眷取路傍情。
噴玉泉冥會詩八首 白衣叟述甘棠館西楹詩 李玖 
浮雲淒慘日微明，沈痛將軍負罪名。白晝叫閽無近戚，縞衣飲氣只門生。佳人暗泣填宮淚，廐馬連嘶換主聲。六合茫茫皆漢土，此身無處哭田橫。
噴玉泉冥會詩八首 白衣叟噴玉泉感舊遊書懷 李玖 
樹色川光向晚晴，舊曾遊處事分明。鼠穿月榭荆榛合，草掩花園畦壠平。迹陷黃沙仍未寤，罪標青簡竟何名。傷心谷口東流水，猶噴當時寒玉聲。
噴玉泉冥會詩八首 四丈夫同賦 一 李玖 
鳥啼鶯語思何窮，一世榮華一夢中。李固有冤藏蠹簡，鄧攸無子續清風。文章高韻傳流水，絲管遺音託草蟲。春月不知人事改，閑垂光影照洿宮。
噴玉泉冥會詩八首 四丈夫同賦 二 李玖 
桃蹊李徑盡荒涼，訪舊尋新益自傷。雖有衣衾藏李固，終無表疏雪王章。羈魂尚覺霜風冷，朽骨徒驚月桂香。天爵竟爲人爵悞，誰能高叫問蒼蒼。
噴玉泉冥會詩八首 四丈夫同賦 三 李玖 
落花寂寂草綿綿，雲影山光盡宛然。壞室基摧新石鼠，瀦宮水引故山泉。青雲自致慚天爵，白首同[歸]感昔賢。惆悵林間中夜月，孤光曾照讀書筵。
噴玉泉冥會詩八首 四丈夫同賦 四 李玖 
新荆棘路舊衡門，又駐高車會一尊。寒骨未沾新雨露，春風不長敗蘭蓀。丹誠豈分埋幽壤，白日終希照覆盆。珍重昔年金谷友，共來泉際話幽魂。
下第歸宜春酬黃頗餞別 潘唐 
聖代澄清雨露均，獨懷惆悵出咸秦。承明未薦相如賦，故國猶慚季子貧。御苑鐘聲臨遠水，都門樹色背行塵。一從此地曾攜手，益羨江頭桃李春。
贈黃蘖山僧希運 裴休 
曾傳達士心中印，額有圓珠七尺身。挂錫十年棲蜀水，浮杯今日渡漳濱。一千龍象隨高步，萬里香華結勝因。擬欲事師爲弟子，不知將法付何人。
享太廟樂章 夏侯孜 
於鑠令主，聖祚重昌。興起敎義，申明典章。俗尚素朴，人皆樂康。積德可報，流慶無疆。
和重陽錫宴御製詩 魏謩 
四方無事去，宸豫杪秋來。八水寒光起，千山霽色開。
賀王僕射放榜 周墀 
文場三化魯儒生，三十餘年振重名。曾忝木雞誇羽翼，又陪金馬入蓬瀛。雖欣月桂居先折，更羨春蘭最後榮。欲到龍門看風雨，關防不許暫離營。
酬李常侍立秋日奉詔祭嶽見寄 周墀 
秋祠靈嶽奉尊罍，風過深林古柏開。蓮掌月高珪幣列，金天雨露鬼神陪。質明三獻雖終禮，祈壽千年別上杯。豈是瑣才能祀事，洪農太守主張來。
寄華州周侍郎立秋日奉詔祭嶽詩 李景讓 
關河豁靜曉雲開，承詔秋祠太守來。山霽蓮花添翠黛，路陰桐葉少塵埃。朱轓入廟威儀肅，玉佩昇壇步武回。往歲今朝幾時事，謝君非重我非才。
續夢中十韻 鄭顥 
間歲流虹節，歸軒出禁扃。奔波陶畏景，蕭灑夢殊庭。境象非曾到，崇嚴昔未經。日斜烏斂翼，風動鶴飄翎。異苑人爭集，涼臺筆不停。石門霧露白，玉殿莓苔青。若匪災先兆，何緣思入冥。御爐虛仗馬，華蓋負云亭。白日成千古，金縢閟九齡。小臣哀絕筆，湖上泣青萍。
揚州送人 鄭顥 
桂檝木蘭舟，楓江竹箭流。故人從此去，望遠不勝愁。落日低帆影，歸風引櫂謳。思君折楊柳，淚盡武昌樓。
置酒 鄭顥 
酒熟人須飲，春還鬢已秋。願逢千日醉，得逭百年愁。卒卒周姬旦，棲棲魯孔丘。平生能幾日，不及且遨遊。
重陽宴東觀山亭和從事盧順之 張固 
亂山青翠郡城東，爽節憑高一望通。交友會時絲管合，羽觴飛處笑言同。金英耀彩晴雲外，玉樹凝霜暮雨中。高詠已勞潘岳思，醉歡慙道自車公。
獨秀山 張固 
孤峰不與衆山儔，直入青雲勢未休。會得乾坤融結意，擎天一柱在南州。
長門怨 劉臯 
營營孤思通，寂寂長門夜。妾妬亦知非，君恩那不借。攜琴就玉階，調悲聲未諧。將心寄明月，流影入君懷。
贈副戎 南卓 
翱翔曾在玉京天，墮落江南路幾千。從事不須輕縣宰，滿身猶帶御爐煙。
命妓盛小叢歌餞崔侍御還闕 李訥 
繡衣奔命去情多，南國佳人斂翠娥。曾向敎坊聽國樂，爲君重唱盛叢歌。
李尚書命妓歌餞有作奉酬 崔元範 
羊公留宴峴山亭，洛浦高歌五夜情。獨向柏臺爲老吏，可憐林木響餘聲。
和李尚書命妓歌餞崔侍御 楊知至 
燕趙能歌有幾人，爲花回雪似含顰。聲隨御史西歸去，誰伴文翁怨九春。
覆落後呈同年 楊知至 
由來梁鴈與冥鴻，不合翩翩向碧空。寒谷謾勞鄒氏律，長天獨遇宋都風。此時泣玉情雖異，他日銜環事亦同。二月春光正搖蕩，無因得醉杏園中。
送韋覲謫潘州 李明遠 
北鳥飛不到，南人誰去遊。天涯浮瘴水，嶺外向潘州。草木春秋暮，猨猱日夜愁。定知遷客淚，應只對君流。
前望江麴令頌德 蕭縝 
政績雖殊道且同，無辭買石紀前功。誰論重德光青史，過里猶歌臥轍風。
重陽東觀席上贈侍郎張固 盧順之 
渡江旌斾動魚龍，令節開筵上碧峰。翡翠巢低巖桂小，茱萸房濕露香濃。白雲郊外無塵事，黃菊筵中盡醉容。好是謝公高興處，夕陽歸騎出疎松。
責漢水辭 李善夷 
漢之廣兮，風波四起。雖有風波，不如蹄涔之水。蹄涔之水，不爲下國而傾天子。漢之深兮，其隄莫量。雖云莫量，不如行潦之汪。行潦之汪，不爲下國而溺天王。漢之美者曰魴，吾雖饑不食其魴，恐污吾之饑腸。
大隄曲 李善夷 
酒旗相望大隄頭，隄下連牆隄上樓。日暮行人爭渡急，槳聲幽軋滿中流。
金燈 盧溵 
疎莖秋擁翠，幽豔夕添紅。有月長燈在，無煙燼火同。香濃初受露，勢庳不知風。應笑金臺上，先隨曉漏終。
和李尚書命妓餞崔侍御 盧溵 
烏臺上客紫髯公，共捧天書靜境中。桃朵不辭歌白苧，耶溪暮雨起樵風。
對酒 趙牧 
雲翁耕扶桑，種黍養日烏。手挼六十花甲子，循環落落如弄珠。長繩繫日未是愚，有翁臨鏡捋白鬚。飢魂弔骨吟古書，馮唐八十無高車。人生如雲在須臾，何乃自苦八尺軀。裂衣換酒且爲娛，勸君朝飲一瓢。夜飲一壺，杞天崩。雷騰騰，桀非堯是何足憑。桐君桂父豈勝我，醉裏白龍多上昇。菖蒲花開魚尾定，金丹始可延君命。
南歌子詞三首 一 裴諴 
不是廚中丳，爭知{炙火=肉}裏心。井邊銀釧落，展轉恨還深。
南歌子詞三首 二 裴諴 
不信長相憶，擡頭問取天。風吹荷葉動，無夜不搖蓮。
南歌子詞三首 三 裴諴 
簳蠟爲紅燭，情知不自由。細絲斜結網，爭奈眼相鉤。
新添聲楊柳枝詞 一 裴諴 
思量大是惡姻緣，只得相看不得憐。願作琵琶槽那畔，得他長抱在胷前。
新添聲楊柳枝詞 二 裴諴 
獨房蓮子沒人看，偷折蓮時命也𢬵。若有所由來借問，但道偷蓮是下官。
夏杪登越王樓臨涪江望雪山寄朝中知友 于興宗 
巴西西北樓，堪望亦堪愁。山亂江迴遠，川清樹欲秋。晴明中雪嶺，煙靄下漁舟。寫寄朝天客，知余恨獨遊。
東陽涵碧亭 于興宗 
高低竹雜松，積翠復留風。路劇陰溪裏，寒生暑氣中。
奉酬綿州中丞以江山小圖遠垂賜及兼寄詩 李朋 
巴江與雪山，井邑共迴環。圖寫丹青內，分明煙靄間。移君名郡興，助我小齋閑。日想登臨處，高蹤不可攀。
奉酬于中丞登越王樓見寄之什 楊牢 
劒外書來日，驚忙自折封。丹青得山水，強健慰心胸。事少勝諸郡，江迴見幾重。寧悲久作別，且似一相逢。詩合焚香詠，愁應賴酒濃。庾樓寒更憶，腸斷雪千峰。
贈舍弟 楊牢 
秦雲蜀浪兩堪愁，爾養晨昏我遠遊。千里客心難寄夢，兩行鄉淚爲君流。早驅風雨知龍聖，餓食魚鰕覺虎羞。袖裏鏌鋣光似水，丈夫不合等閑休。
句 楊牢 
蝦𢋙欲喫月，保讓常敎圓。心明外不察，月向懷中圓。羅幃若不卷，誰道中無人。魁形下方天頂亞，二十四寸窗中月。
和綿州于中丞登越王樓見寄 李續 
早年登此樓，退想不勝愁。地遠二千里，時將四十秋。邅迍多失路，華皓任虛舟。詩酒雖堪使，何因得共遊。
和綿州于中丞登越王樓作 李汶濡 
珍重巴西守，殷勤寄遠情。劒峰當戶碧，詩韻滿樓清。日照涪川闊，煙籠雪嶠明。徵黃看即及，莫歎滯江城。
和于中丞夏杪登越王樓望雪山見寄 田章 
志乖多感物，臨眺更增愁。暑候雖云夏，江聲已似秋。雪遙難辨木，村近好維舟。莫恨歸朝晚，朝簪擬勝遊。
和綿州于中丞登越王樓作 薛蒙 
左綿江上樓，五馬此銷愁。暑退千山雪，風來萬木秋。邅迴猶刺郡，繫滯似維舟。即有徵黃日，名川莫厭遊。
和綿州于中丞登越王樓作 李鄴 
長聽巴西事，看圖勝所聞。江樓明返照，雪嶺亂晴雲。景象詩情在，幽奇筆跡分。使君徒說好，不祗怨離羣。
和綿州于中丞登越王樓作二首 一 于瓌 
樓因藩邸號，川勢似依樓。顯敞含清暑，嵐光入素秋。山宜姑射貌，江泛李膺舟。郢曲思朋執，輕紗畫勝遊。
和綿州于中丞登越王樓作二首 二 于瓌 
極目郡城樓，浮雲拂檻愁。政成多暇日，詩思動先秋。遠霽千巖雪，隨波一葉舟。昔曾窺粉繪，今願許陪遊。
和于中丞登越王樓 王嚴 
雉堞臨朱檻，登茲便散愁。蟬聲怨炎夏，山色報新秋。江轉穿雲樹，心閑隨葉舟。仲[宣]徒有歎，謝守幾追遊。
題越王樓寄獻中丞使君 劉暌 
朱軒迥壓碧煙州，昔歲賢王是勝遊。山簇劒峰朝闕遠，水如巴字遶城流。人間物象分千里，天上笙歌醉五侯。今日登臨無限意，同霑惠化自銷愁。
秋日登越王樓獻于中丞 李渥 
越王曾牧劒南州，因向城隅建此樓。橫玉遠開千嶠雪，暗雷下聽一江流。畫簷先弄朝陽色，朱檻低臨衆木秋。徒學仲宣聊四望，且將詞賦好依劉。
洋州于中丞頃牧左綿題詩越王樓上朝賢繼和輙課四韻 劉璐 
隔政代君侯，多慚跡令猷。山光來戶牖，江鳥滿汀洲。雅韻徵朝客，清詞寫郡樓。至今謠未已，注意在洋州。
和于中丞登越王樓作 盧栯 
圖[畫]越王樓，開緘慰別愁。山光涵雪冷，水色帶江秋。雲島孤征鴈，煙帆一葉舟。嚮風舒霽景，如伴謝公遊。
飛鴻響遠音 李體仁 
漠漠微霜夕，翩翩出渚鴻。清聲流逈野，高韻入寥空。舊質經寒塞，殘音響遠風。縈雲猶類網，避月尚疑弓。弱羽雖能振，丹霄竟未通。欲知多怨思，聽取暮煙中。
春愁 韓琮 
金烏長飛玉兔走，青鬢長青古無有。秦娥十六語如弦，未解貪花惜楊柳。吳魚嶺鴈無消息，水誓蘭情別來久。勸君年少莫遊春，煖風遲日濃於酒。
牡丹 韓琮 
殘花何處藏，盡在牡丹房。嫩蘂包金粉，重葩結繡囊。雲凝巫峽夢，簾閉景陽粧。應恨年華促，遲遲待日長。
興平縣野中得落星石移置縣齋 韓琮 
的的墮芊蒼，茫茫不記年。幾逢疑虎將，應逐犯牛仙。擇地依蘭畹，題詩間錦錢。何時成五色，却上女媧天。
題商山店 韓琮 
商山驛路幾經過，未到仙娥見謝娥。紅錦機頭拋皓腕，綠雲鬟下送橫波。佯嗔阿母留賓客，暗爲王孫換綺羅。碧澗門前一條水，豈知平地有天河。
風 韓琮 
競持飄忽意何窮，爲盛爲衰半不同。偃草喜逢新雨後，鳴條愁聽曉霜中。涼飛玉管來秦甸，暗褭花枝入楚宮。莫見東風便無定，滿帆還有濟川功。
雲 韓琮 
深惹離情靄落暉，如車如蓋早依依。山頭觸石應常在，天際從龍自不歸。莫向隙窗籠夜月，好來仙洞濕行衣。春風淡蕩無心後，見說襄王夢亦稀。
露 韓琮 
長隨聖澤墮堯天，濯遍幽蘭葉葉鮮。纔喜輕塵銷陌上，已愁新月到堦前。文騰要地成非久，珠綴秋荷偶得圓。幾處花枝抱離恨，曉風殘月正澘然。
霞 韓琮 
應是行雲未擬歸，變成春態媚晴暉。深如綺色斜分閣，碎似花光散滿衣。天際欲銷重慘淡，鏡中閑照正依稀。曉來何處低臨水，無限鴛鴦妬不飛。
潁亭 韓琮 
潁上新亭瞰一川，幾重舊址敞幽關。寒聲北下當軒水，翠影西來撲檻山。遠目靜隨孤鶴去，高情常共白雲閑。知君久負巢由志，早晚相忘寂寞間。
詠馬 韓琮 
曾經伯樂識長鳴，不似龍行不敢行。金埒未登嘶若是，鹽車猶駕瘦何驚。難逢王濟知音癖，欲就燕昭買駿名。早晚飛黃引同皂，碧雲天上作鸞鳴。
題圭峰下長孫家林亭 韓琮 
趙國林亭二百年，綠苔如毯葛如煙。閑期竹色搖霜看，醉惜松聲枕月眠。出樹圭峰寒壓坐，入籬沙瀨碧流天。明知富貴非身物，莫爲金章墮地仙。
牡丹 韓琮 
桃時杏日不爭濃，葉帳陰成始放紅。曉豔遠分金掌露，暮香深惹玉堂風。名移蘭杜千年後，貴擅笙歌百醉中。如夢如仙忽零落，暮霞何處綠屏空。
雨 韓琮 
陰雲拂地散絲輕，長得爲霖濟物名。夜浦漲歸天塹闊，春風灑入御溝平。軒車幾處歸頻濕，羅綺何人去欲生。不及流他荷葉上，似珠無數轉分明。
京西即事 韓琮 
秋草河蘭起陣雲，涼州唯向管弦聞。豺狼毳幕三千帳，貔虎金戈十萬軍。候騎北來驚有說，戍樓西望悔爲文。昭陽亦待平安火，誰握旌旗不見勳。
公子行 韓琮 
紫袖長衫色，銀蟬半臂花。帶裝盤水玉，鞍繡坐雲霞。別殿承恩澤，飛龍賜渥洼。控羅青褭轡，鏤象碧熏葩。意氣傾歌舞，闌珊走鈿車。袖障雲縹緲，釵轉鳳欹斜。珠卷迎歸箔，雕籠晃醉紗。唯無難夜日，不得似仙家。
秋晚信州推院親友或責無書即事寄答 韓琮 
官信安仁拙，書非叔夜慵。謬馳驄馬傳，難附鯉魚封。萬里勞何補，千年運忝逢。不量橫草力，虛慕入雲蹤。潔水空澄鑑，持鉛亦礪鋒。月寒深夜桂，霜凜近秋松。憲摘無逃魏，冤申得夢馮。問貍將挾虎，殲蠆敢虞蜂。商吹移砧調，春華改鏡容。歸期方畹積，愁思暮山重。仙鼠猶驚燕，莎雞欲變蛩。唯應碧湘浦，雲落及芙蓉。
晚春江晴寄友人 韓琮  怀人 思乡 写景
晚日低霞綺，晴山遠畫眉。春青河畔草，不是望鄉時。
涼州詞 韓琮 
樹發花如錦，鶯啼柳若絲。更游歡宴地，悲見別離時。
莫春滻水送別 韓琮  送别 暮春
綠暗紅稀出鳳城，暮雲樓閣古今情。行人莫聽宮前水，流盡年光是此聲。
駱谷晚望 韓琮 
秦川如畫渭如絲，去國還家一望時。公子王孫莫來好，嶺花多是斷腸枝。
二月二日遊洛源 韓琮 
舊苑新晴草似苔，人還香在踏青迴。今朝此地成惆悵，已後逢春更莫來。
楊柳枝詞 韓琮 
枝鬬纖腰葉鬬眉，春來無處不如絲。霸陵原上多離別，少有長條拂地垂。
和襄陽徐相公商賀徐副使加章綬 王傳 
朱紫聯輝照日新，芳菲全屬斷金人。華筵重處宗盟地，白雪飛時郢曲春。仙府色饒攀桂侶，蓮花光讓握蘭身。自憐亦是膺門客，吟想恩榮氣益振。
和李尚書命妓餞崔侍御 盧鄴 
何郎載酒別賢侯，更吐歌珠宴庾樓。莫道江南不同醉，即陪舟檝上京游。
松 陸肱 
雪霜知勁質，今古占嘉名。斷砌盤根遠，疎林偃蓋清。鶴棲何代色，僧老四時聲。鬱鬱心彌久，煙高萬井生。
贈王福娘 崔澹 
怪得清風送異香，娉婷仙子曳霓裳。惟應錯認偷桃客，曼倩曾爲漢侍郎。
荅問讀書居 莫宣卿 
書屋倚麒麟，不同牛馬路。牀頭萬卷書，溪上五龍渡。井汲冽寒泉，桂花香玉露。茅簷無外物，只見青雲護。
百官乘月早朝聽殘漏 莫宣卿 
建禮儼朝冠，重門耿夜闌。碧空蟾魄度，清禁漏聲殘。候曉車輿合，凌霜劍佩寒。星河猶皎皎，銀箭尚珊珊。杳靄祥光起，霏微瑞氣攢。忻逢聖明代，長願接鵷鸞。
句 莫宣卿 
我本南山鳳，豈同凡鳥羣。
和李尚書命妓餞崔侍御 封彥卿 
蓮府纔爲綠水賓，忽乘驄馬入咸秦。爲君唱作西[河]調，日暮偏傷去住人。
一 封彥卿 
湘川狺狺兮俗獷且佷，利殺業偷兮吏莫之馴。繄釋氏兮易暴使仁，釋何在兮釋在斯文。
二 封彥卿 
湘水滔滔兮四望何依，猨狖騰拏兮雲樹飛飛。月沈浦兮煙暝山，檣席卷兮櫓牀閑。
三 封彥卿 
湘川超忽兮落日晼晼，松覆秋亭兮蘭被春苑。上人去兮幾千里，何日同遊兮湘川水。
和柯古窮居苦日喜雨 韋蟾 
貞機澹少思，雅尚防多僻。攬葛猶不畏，勞形同處瘠。頭焦詎是焚，背汗寧關炙。方欣見潤礎，那虞悲鑠石。道與古人期，情難物外適。幾懷朱邸綬，頗曠金門籍。清奧已蕭蕭，陳柯將槭槭。玉律詩調正，瓊巵酒腸窄。衣桁襲中單，浴牀拋下綌。黎侯寓於衛，六義非凡格。
岳麓道林寺 韋蟾 
石門逈接蒼梧野，愁色陰深二妃寡。廣殿崔嵬萬壑間，長廊詰曲千巖下。靜聽林飛念佛鳥，細看壁畫馱經馬。暖日斜明螮蝀梁，濕烟散冪鴛鴦瓦。北方部落檀香塑，西國文書貝葉寫。壞欄迸竹醉好題，窄路垂藤困堪把。沈裴筆力鬬雄壯，宋杜詞源兩風雅。他方居士來施齋，彼岸上人投結夏。悲我未離擾擾徒，勸我休學悠悠者。何時得與劉遺民，同入東林遠公社。
上元三首 一 韋蟾 
新正圓月夜，尤重看燈時。累塔嫌沙細，成文訝筆遲。歸牛疑燧落，過鴈悞書遲。生惜蘭膏燼，還爲隔歲期。
上元三首 二 韋蟾 
舉燭光纔起，揮毫勢競分。點時驚墜石，挑處接崩雲。辭異秦丞相，銘非竇冠軍。唯愁殘焰落，逢玉亦俱焚。
上元三首 三 韋蟾 
多寶神光動，生金瑞色浮。照人低入郭，伴月夜當樓。熏穴應無取，焚林固有求。夜闌陪玉帳，不見九枝留。
梅 韋蟾 
高樹臨溪豔，低枝隔竹繁。何須是桃李，然後欲忘言。擬折魂先斷，須看眼更昏。誰知南陌草，却解望王孫。
送盧潘尚書之靈武 韋蟾 
賀蘭山下果園成，塞北江南舊有名。水木萬家朱戶暗，弓刀千隊鐵衣鳴。心源落落堪爲將，膽氣堂堂合用兵。却使六番諸子弟，馬前不信是書生。
題僧壁 韋蟾 
一竹橫簷挂淨巾，竈無煙火地無塵。剃頭未必知心法，要且閑於名利人。
長樂驛謔李湯給事題名 韋蟾 
渭水秦川拂眼明，希仁何事寡詩情。只應學得虞姬壻，書字纔能記姓名。
句 韋蟾 
爭揮鉤弋手，競聳踏搖身。傷頰詎關舞，捧心非効嚬。
賦得壽星見 盧渥 
玄象今何應，時和政亦平。祥爲一人壽，色映九霄明。皎潔垂銀漢，光芒近斗城。含規同月滿，表瑞得天清。甘露盈條降，非煙向日生。無如此嘉祉，率土荷秋成。
題嘉祥驛 盧渥 
交親榮餞洛城空，秉鉞戎裝上將同。星使自天丹詔下，雕鞍照地數程中。馬嘶靜谷聲偏響，斾映晴山色更紅。到後定知人易化，滿街棠樹有遺風。
九華山 郭夔  九华山
巖翠凌雲出迥然，岧嶤萬丈倚秋天。暮風飄送當軒色，曉霧斜飛入檻煙。簾捲倚屏雙影聚，鏡開朱戶九條懸。畫圖何必家家有，自有畫圖來目前。
送莫仲節狀元歸省 柳珪 
青驄聚送謫仙人，南國榮親不及君。椰子味從今日近，鷓鴣聲向舊山聞。孤猨夜呌三湘月，匹馬時侵五嶺雲。想到故鄉應臘過，藥欄猶有異花薰。
津陽門詩 鄭嵎 
津陽門北臨通逵，雪風獵獵飄酒旗。泥寒欵段蹶不進，疲童退問前何爲。酒家顧客催解裝，案前羅列樽與巵。青錢瑣屑安足數，白醪軟美甘如飴。開壚引滿相獻酬，枯腸渴肺忘朝飢。愁憂似見出門去，漸覺春色入四肢。主翁移客挑華燈，雙肩隱膝烏帽欹。笑云鮐老不爲禮，飄蕭雪鬢雙垂頤。問余何往凌寒曦，顧翁枯朽郎豈知。翁曾豪盛客不見，我自爲君陳昔時。時平親衛號羽林，我纔十五爲孤兒。射熊搏虎衆莫敵，彎弧出入隨佽飛。此時初創觀風樓，簷高百尺堆華榱。樓南更起鬬雞殿，晨光出影相參差。其年十月移禁仗，山下櫛比羅百司。朝元閣成老君見，會昌縣以新豐移。幽州曉進供奉馬，玉珂寶勒黃金羈。五王扈駕夾城路，傳聲校獵渭水湄。羽林六軍各出射，籠山絡野張罝維。彫弓繡韣不知數，翻身滅沒皆蛾眉。赤鷹黃鶻雲中來，妖狐狡兔無所依。人煩馬殆禽獸盡，百里腥膻禾黍稀。暖山度臘東風微，宮娃賜浴長湯池。刻成玉蓮噴香液，漱迴煙浪深逶迤。犀屏象薦雜羅列，錦鳧繡雁相追隨。破簪碎鈿不足拾，金溝殘溜和纓緌。上皇寬容易承事，十家三國爭光輝。繞牀呼盧恣樗博，張燈達晝相謾欺。相君侈擬縱驕橫，日從秦虢多游嬉。朱衫馬前未滿足，更驅武卒羅旌旗。畫輪寶軸從天來，雲中笑語聲融怡。鳴鞭後騎何躞蹀，宮粧襟袖皆仙姿。青門紫陌多春風，風中數日殘春遺。驪駒吐沬一奮迅，路人擁篲爭珠璣。八姨新起合歡堂，翔鵾賀燕無由窺。萬金酬工不肯去，矜能恃巧猶嗟咨。四方節制傾附媚，窮奢極侈沽恩私。堂中特設夜明枕，銀燭不張光鑒帷。瑤光樓南皆紫禁，梨園仙宴臨花枝。迎娘歌喉玉𥦖窱，蠻兒舞帶金葳蕤。三郎紫笛弄煙月，怨如別鶴呼羈雌。玉奴琵琶龍香撥，倚歌促酒聲嬌悲。飲鹿泉邊春露晞，粉梅檀杏飄朱墀。金沙洞口長生殿，玉蘂峰頭王母祠。禁庭術士多幻化，上前較勝紛相持。羅公如意奪顏色，三藏袈裟成散絲。蓬萊池上望秋月，無雲萬里懸清輝。上皇夜半月中去，三十六宮愁不歸。月中秘樂天半間，丁璫玉石和塤篪。宸聰聽覽未終曲，却到人間迷是非。千秋御節在八月，會同萬國朝華夷。花萼樓南大合樂，八音九奏鸞來儀。都盧尋橦誠齷齪，公孫劒伎方神奇。馬知舞徹下牀榻，人惜曲終更羽衣。祿山此時侍御側，金雞畫障當罘罳。繡{衤羽}衣褓日屓贔，甘言狡計愈嬌癡。詔令上路建甲第，樓通走馬如飛翬。大開內府恣供給，玉缶金筐銀簸箕。異謀潛熾促歸去，臨軒賜帶盈十圍。忠臣張公識逆狀，日日切諫上弗疑。湯成召浴果不至，潼關已溢漁陽師。御街一夕無禁鼓，玉輅順動西南馳。九門回望塵坌多，六龍夜馭兵衛疲。縣官無人具軍頓，行宮徹屋屠雲螭。馬嵬驛前駕不發，宰相射殺冤者誰。長眉鬒髮作凝血，空有君王潛涕洟。青泥坂上到三蜀，金堤城邊止九旂。移文泣祭昔臣墓，度曲悲歌秋雁辭。明年尚父上捷書，洗清觀闕收封畿。兩君相見望賢頓，君臣鼓舞皆歔欷。宮中親呼高驃騎，潛令改葬楊真妃。花膚雪豔不復見，空有香囊和淚滋。鑒輿却入華清宮，滿山紅實垂相思。飛霜殿前月悄悄，迎春亭下風颸颸。雪衣女失玉籠在，長生鹿瘦銅牌垂。象牀塵凝罨颯被，畫檐蟲網頗梨碑。碧菱花覆雲母陵，風篁雨菊低離披。真人影帳偏生草，果老藥堂空掩扉。鼎湖一日失弓劒，橋山煙草俄霏霏。空聞玉椀入金市，但見銅壺飄翠帷。開元到今踰十紀，當初事跡皆殘隳。竹花唯養棲梧鳳，水藻周游巢葉龜。會昌御宇斥內典，去留二敎分黃緇。慶山汙瀦石甕毀，紅樓綠閣皆支離。奇松怪柏爲樵蘇，童山眢谷亡嶮巇。煙中壁碎摩詰畫，雲間字失玄宗詩。石魚巖底百尋井，銀牀下卷紅綆遲。當時清影蔭紅葉，一旦飛埃埋素規。韓家燭臺倚林杪，千枝燦若山霞摛。昔年光彩奪天月，昨日銷鎔當路岐。龍宮御榜高可惜，火焚牛挽臨崎峗。孔雀松殘赤琥珀，鴛鴦瓦碎青琉璃。今我前程能幾許，徒有餘息筋力羸。逢君話此空灑涕，却憶歡娛無見期。主翁莫泣聽我語，寧勞感舊休吁嘻。河清海宴不難覩，我皇已上昇平基。湟中土地昔湮沒，昨夜收復無瘡痍。戎王北走棄青塚，虜馬西奔空月支。兩逢堯年豈易偶，願翁頤養豐膚肌。平明酒醒便分首，今夕一樽翁莫違。
春日即事 崔櫓 
一百五日又欲來，梨花梅花參差開。行人自笑不歸去，瘦馬獨吟真可哀。杏酪漸香鄰舍粥，榆煙將變舊爐灰。畫橋春煖清歌夜，肯信愁腸日九迴。
春晚岳陽言懷二首 一 崔櫓  洞庭湖
煙花零落過清明，異國光陰老客情。雲夢夕陽愁裏色，洞庭春浪坐來聲。天邊一與舊山別，江上幾看芳草生。獨倚闌干意難寫，暮笳嗚咽調孤城。
春晚岳陽言懷二首 二 崔櫓 
翠煙如鈿柳如環，晴倚南樓獨看山。江國草花三月暮，帝城塵夢一年間。虛舟尚歎縈難解，飛鳥空慚倦未還。何似不羈詹父伴，睡煙歌月老潺潺。
過蠻溪渡 崔櫓 
綠楊如髮雨如煙，立馬危橋獨喚船。山口斷雲迷舊路，渡頭芳草憶前年。身隨遠道徒悲梗，詩賣明時不直錢。歸去楚臺還有計，釣船春雨日高眠。
岸梅 崔櫓 
含情含怨一枝枝，斜壓漁家短短籬。惹袖尚餘香半日，向人如訴雨多時。初開偏稱雕梁畫，未落先愁玉笛吹。行客見來無去意，解帆煙浦爲題詩。
重陽日次荆南路經武寧驛 崔櫓 
茱萸冷吹溪口香，菊花倒遶山脚黃。家山去此強百里，弟妹待我醉重陽。風健旱鴻高曉景，露清圓碧照秋光。莫看時節年年好，暗送搔頭逐手霜。
華清宮三首 一 崔櫓 
草遮回蹬絕鳴鑾，雲樹深深碧殿寒。明月自來還自去，更無人倚玉欄干。
華清宮三首 二 崔櫓 
障掩金雞蓄禍機，翠華西拂蜀雲飛。珠簾一閉朝元閣，不見人歸見燕歸。
華清宮三首 三 崔櫓 
門橫金鎖悄無人，落日秋聲渭水濱。紅葉下山寒寂寂，濕雲如夢雨如塵。
有酒失於虔州陸郎中肱以詩謝之 崔櫓 
醉時顛蹶醒時羞，麴糵推人不自由。叵耐一雙窮相眼，不堪花卉在前頭。
句 崔櫓 
強半瘦因前夜雪，數枝愁向晚天來。無人解把無塵袖，盛取殘香盡日憐。一番春雨吹巢冷，半朵山花咽觜香。雲生柱礎降龍地，露洗林巒放鶴天。菱葉乍翻人採後，荇花初沒舸行時。
烏夜號 李羣玉 
層波隔夢渚，一望青楓林。有鳥在其間，達曉自悲吟。是時月黑天，四野煙雨深。如聞生離哭，其聲痛人心。悄悄夜正長，空山響哀音。遠客不可聽，坐愁華髮侵。既非蜀帝魂，恐是桓山禽。四子各分散，母聲猶至今。
昇仙操 李羣玉 
嬴女去秦宮，瓊笙飛碧空。鳳臺閉煙霧，鸞吹飄天風。復聞周太子，亦遇浮丘公。叢簧發天弄，輕舉紫霞中。濁世不久駐，清都路何窮。一去霄漢上，世人那得逢。
雨夜呈長官 李羣玉 
遠客坐長夜，雨聲孤寺秋。請量東海水，看取淺深愁。愁窮重於山，終年壓人頭。朱顏與芳景，暗赴東波流。鱗翼思風水，青雲方阻修。孤燈冷素豔，蟲響寒房幽。借問陶淵明，何物號忘憂。無因一酩酊，高枕萬情休。
小弟艎南遊近書來 李羣玉 
湘南客帆稀，遊子寡消息。經時停尺素，望盡雲邊翼。笑言頻夢寐，獨立想容色。落景無來人，修江入天白。停停倚門念，瑟瑟風雨夕。何處泊扁舟，迢遰湍波側。秋歸舊窗竹，永夜一淒寂。吟爾鶺鴒篇，中宵慰相憶。
贈方處士 李羣玉 
白衣方外人，高閑溪中鶴。無心戀稻粱，但以林泉樂。赤霄終得意，天池俟飛躍。歲晏入帝鄉，期君在寥廓。
秋怨 李羣玉 
瑟瑟涼海氣，西來送愁容。金風死綠蕙，玉露生寒松。所思在溟碧，無因一相逢。登樓睇去翼，目盡滄波重。虛窗度流螢，斜月啼幽蛩。疎紅落殘豔，冷水凋芙蓉。歲暮空太息，年華逐遺踪。凝情耿不寐，攬涕起疎慵。
感春 李羣玉 
春情不可狀，豔豔令人醉。暮水綠楊愁，深窗落花思。吳宮新暖日，海燕雙飛至。秋思逐煙光，空濛滿天地。
山中秋夕 李羣玉 
抱琴出南樓，氣爽浮雲滅。松風吹天簫，竹路踏碎月。後山鶴唳定，前浦荷香發。境寂良夜深，了與人間別。
將遊羅浮登廣陵楞伽臺別羽客 李羣玉 
清遠登高臺，晃朗縱覽歷。濯泉喚仙風，於此盪靈魄。冷光邀遠目，百里見海色。送雲歸蓬壺，望鶴滅秋碧。波瀾收日氣，天自回澄寂。百越落掌中，十洲點空白。身居飛鳥上，口詠玄元籍。飄如出塵籠，想望吹簫客。冥冥人間世，歌笑不足惜。朅來羅浮巔，披雲煉瓊液。謝公雲岑興，可以躡高跡。吾將抱瑤琴，絕境縱所適。
盧溪道中 李羣玉 
曉發潺湲亭，夜宿潺湲水。風篁掃石瀨，琴聲九十里。光奔覺來眼，寒落夢中耳。曾向三峽行，巴江亦如此。
湖中古愁三首 一 李羣玉  洞庭湖
涼風西海來，直渡洞庭水。翛翛木葉下，白浪連天起。蘅蘭委皓雪，百草一時死。摧殘負志人，感歎何窮已。
湖中古愁三首 二 李羣玉 
昔我覩雲夢，窮秋經汨羅。靈均竟不返，怨氣成微波。奠桂開古祠，朦朧入幽蘿。落日瀟湘上，淒涼吟九歌。
湖中古愁三首 三 李羣玉 
南雲哭重華，水死悲二女。天邊九點黛，白骨迷處所。朦朧波上瑟，清夜降北渚。萬古一雙魂，飄飄在煙雨。
別狄佩 李羣玉 
翠竹不著花，鳳雛長忍飢。未開丹霄翮，空把碧梧枝。聖人奏雲韶，祥鳳一來儀。文章耀白日，衆鳥莫敢窺。鬱抑不自言，凡鳥何由知。當看九千仞，飛出太平時。
古鏡 李羣玉 
明月何處來，朦朧在人境。得非軒轅作，妙絕世莫竝。瑤匣開旭日，白電走孤影。泓澄一尺天，徹底寒霜景。冰輝凜毛髮，使我肝膽冷。忽驚行深幽，面落九秋井。雲天入掌握，爽朗神魂淨。不必負局仙，金沙發光炯。陰沈蓄靈怪，可與天地永。恐爲悲龍吟，飛去在俄頃。
我思何所在 李羣玉 
我思何所在，乃在陽臺側。良宵相望時，空此明月色。歸魂泊湘雲，飄蕩去不得。覺來理舟檝，波浪春湖白。煙光浩楚秋，瑤草不忍摘。因書天末心，繫此雙飛翼。
送蕭綰之桂林 李羣玉 
蘭香佩蘭人，弄蘭蘭江春。爾爲蘭林秀，芳藻驚常倫。燦燦鳳池裔，一毛今再新。竹花不給口，憔悴清湘濱。一朝南溟飛，彩翮不可親。蒼梧雲水晚，離思空凝顰。我亦縱煙櫂，西浮彭蠡津。丈夫未虎變，落魄甘風塵。大禹惜寸陰，況我無才身。流光銷道路，以此生嗟辛。萬里闊分袂，相思杳難申。桂水秋更碧，寄書西上鱗。
感興四首 一 李羣玉 
子雲吞白鳳，遂吐太玄書。幽微十萬字，枝葉何扶疎。婉孌猛虎口，甘言累其初。一覩美新作，斯瑕安可除。
感興四首 二 李羣玉 
昔竊不死藥，奔空有嫦娥。盈盈天上豔，孤潔棲金波。織女了無語，長宵隔銀河。軋軋揮素手，幾時停玉梭。
感興四首 三 李羣玉 
洞房三五夕，金釭凝焰滅。美人抱雲和，斜倚紗窗月。沈吟想幽夢，閨思深不說。弦冷玉指寒，含顰待明發。
感興四首 四 李羣玉 
朔雁銜邊秋，寒聲落燕代。先驚愁人耳，顏髮潛消改。凝雲蔽洛浦，夢寐勞光彩。天邊無書來，相思淚成海。
將之吳越留別坐中文酒諸侶 李羣玉  洞庭湖
秋色滿水國，江湖興蕭然。氛埃斂八極，萬里淨澄鮮。涔浦縱孤櫂，吳門渺三千。迴隨衡陽雁，南入洞庭天。早聞陸士龍，矯掌跨山川。非思鱸魚膾，且弄五湖船。暝泊遠浦霞，曉飯蘆洲煙。風流訪王謝，佳境恣洄沿。霜剪別岸柳，香枯北池蓮。歲華坐搖落，寂寂感流年。明朝即漂萍，離憾無由宣。
大雲池泛舟 李羣玉 
九月蓮花死，萍枯霜水清。船浮天光遠，櫂拂翠瀾輕。古木□□□，了無煙靄生。游鱗泳皎潔，洞見逍遙情。漁父一曲歌，滄浪遂知名。未知斯水上，可以濯吾纓。
送友人之峽 李羣玉 
東吳有賦客，願識陽臺仙。彩毫飛白雲，不減郢中篇。楚水五月浪，輕舟入暮煙。巫雲多感夢，桂檝早回旋。
登宜春醉宿景星寺寄鄭判官兼簡空上人 李羣玉 
曉發碧水陽，暝宿金山寺。松風灑寒雨，淅瀝醒餘醉。夜中香積飯，蔬粒俱精異。境寂滅塵愁，神高得詩思。皎皎滎陽子，芳春富才義。漲海豁心源，冰壺見門地。碧霄有鳩序，未展聯行翅。俱笑一尺繩，三年絆騏驥。摧藏擔簦客，鬱抑胸襟事。名業爾未從，臨風嘿舒志。一身渺雲嶺，中夜空涕泗。側枕對孤燈，衾寒不成寐。糧薪極桂玉，大道生榛刺。耻息惡木陰，難書劒歌意。揚鞭入莽蒼，山驛凌煙翠。越鳥日南飛，芳音願相次。
江樓獨酌懷從叔 李羣玉 
水國發爽氣，川光靜高秋。酣歌金尊醁，送此清風愁。楚色忽滿目，灘聲落西樓。雲翻天邊葉，月弄波上鉤。芳意長搖落，蘅蘭謝汀洲。長吟碧雲合，悵望江之幽。
登章華樓 李羣玉 
楚子故宮地，蒼然雲水秋。我來覽從事，落景空生愁。伯業沒荆棘，雄圖成古丘。沈吟問鼎語，但見東波流。征鴻引鄉心，一去何悠悠。晴湖碧雲晚，暝色空高樓。迢遰趨遠嶠，微茫入孤舟。空路不堪望，西風白浪稠。
驄馬 李羣玉 
浮雲何權奇，絕足世未知。長嘶清海風，蹀躞振雲絲。由來渥洼種，本是蒼龍兒。穆滿不再活，無人崑閬騎。若識躍嶠怯，寧勞耀金羈。青芻與白水，空笑駑駘肥。伯樂儻一見，應驚耳長垂。當思八荒外，逐日向瑤池。
贈方處士兼以寫別 李羣玉 
天與雲鶴情，人間恣詩酒。龍宮奉採覓，澒洞一千首。清如南薰絲，韻若黃鍾吼。喜於風騷地，忽見陶謝手。籍籍九江西，篇篇在人口。芙蓉爲芳菲，未落諸花後。所知心眼大，別自開戶牖。才力似風鵬，誰能算升斗。無營傲雲竹，琴帙靜爲友。鸞鳳戢羽儀，騏驥在郊藪。鏡湖春水綠，越客憶歸否。白衣四十秋，逍遙一何久。此身無定跡，又逐浮雲走。離思書不窮，殘陽落江柳。
湘西寺霽夜 李羣玉 
雨過琉璃宮，佳興浩清絕。松風冷晴灘，竹路踏碎月。月波蕩如水，氣爽星朗滅。皓夜千樹寒，崢嶸萬巖雪。後山鶴唳斷，前池荷香發。境寂涼夜深，神思空飛越。
傷思 李羣玉 
八月白露濃，芙蓉抱香死。紅枯金粉墮，寥落寒塘水。西風團葉下，疊縠參差起。不見櫂歌人，空垂綠房子。
送鄭京昭之雲安 李羣玉 
君吟高唐賦，路過巫山渚。莫令巫山下，幽夢惹雲雨。往事幾千年，芬菲今尚傳。空留荆王館，巖嶂深蒼然。楚水五月浪，輕舟入蘋煙。送君揚檝去，愁絕郢城篇。
送處士自番禺東遊便歸蘇臺別業 李羣玉 
啞軋暮江上，櫓聲搖落心。宛陵三千里，路指吳雲深。蓴菜動歸興，忽然聞會吟。南浮龍川月，東下敬亭岑。多君詠逍遙，結蘿碧溪陰。高籠華表鶴，靜對幽蘭琴。汗漫江海思，傲然抽冠簪。歸嶼未云寂，還家應追尋。二陸文苑秀，岧嶤懷所欽。惜我入洛晚，不睹雙南金。江左風流盡，名賢成古今。送君無限意，別酒但加斟。
法華微上人盛話金山境勝舊遊在目吟成此篇 李羣玉 
江上青蓮宮，人間蓬萊島。煙霞與波浪，隱暎樓臺好。潮門梵音靜，海日天光早。願與靈鷲人，吟經此終老。
洞庭入澧江寄巴丘故人 李羣玉  洞庭湖
四月桑半枝，吳蠶初弄絲。江行好風日，燕舞輕波時。去事旋成夢，來歡難預期。唯憑東流水，日夜寄相思。
自澧浦東遊江表途出巴丘投員外從公虞 李羣玉  洞庭湖
短翮後飛者，前攀鸞鶴翔。力微應萬里，矯首空蒼蒼。誰昔探花源，考槃西岳陽。高風動商洛，綺皓無馨香。一朝下蒲輪，清輝照巖廊。孤醒立衆醉，古道何由昌。經術震浮盪，國風掃齊梁。文襟即玄圃，筆下成琳琅。霞水散吟嘯，松筠奉琴觴。冰壺避皎潔，武庫羞鋒鋩。小子書代耕，束髮頗自強。艱哉水投石，壯志空摧藏。十年侶龜魚，垂頭在沅湘。巴歌揜白雪，鮑肆埋蘭芳。騷雅道未喪，何憂名不彰。飢寒束困厄，默塞飛星霜。百志不成一，東波擲年光。塵生脫粟甑，萬里違高堂。中夜恨火來，焚燒九回腸。平明梁山淚，緣枕霑匡牀。依泊洞庭波，木葉忽已黃。哀碪擣秋色，曉月啼寒螿。復此櫂孤舟，雲濤浩茫茫。朱門待媒勢，短褐誰揄揚。仰羨野陂鳧，無心憂稻粱。不如天邊雁，南北皆成行。男兒白日間，變化未可量。所希困辱地，剪拂成騰驤。咋筆話肝肺，詠茲枯魚章。何由首西路，目斷白雲鄉。
洞庭驛樓雪夜讌集奉贈前湘州張員外 李羣玉  洞庭湖 岳阳楼
昔與張湘州，閑登岳陽樓。目窮衡巫表，興盡荆吳秋。擲筆落郢曲，巴人不能酬。是時簪裾會，景物窮冥搜。誤忝玳筵秀，得陪文苑遊。幾篇雲楣上，風雨沈銀鉤。□□□□□，□□□滄洲。童兒待郭伋，竹馬空遲留。路指雲漢津，誰能吟四愁。銀壺傲海雪，青管羅名謳。賤子迹未安，謀身拙如鳩。分隨煙霞老，豈有風雲求。不逐萬物化，但貽知己羞。方窮立命說，戰勝心悠悠。不然蹲會稽，鉤下三五牛。所期波濤助，燀赫呈吞舟。
送鄭子寬棄官東遊便歸女几 李羣玉  洞庭湖
八月湖浸天，揚帆入秋色。岷峨雪氣來，寒漲瀟湘碧。子真冥鴻志，不逐籠下翼。九女疊雲屏，於焉恣栖息。新詩山水思，靜入陶謝格。困醉松花春，追攀紫煙客。相逢十年舊，嚬笑等歡慽。一飯玉露蔬，中腸展堆積。停食不盡意，傾意悵可惜。雲水一分飛，離憂洞庭側。迴車三鄉路，仙菊正堪摘。寄謝杜蘭香，何年別張碩。
長沙九日登東樓觀舞 一 李羣玉 
南國有佳人，輕盈綠腰舞。華筵九秋暮，飛袂拂雲雨。翩如蘭苕翠，婉如游龍舉。越豔罷前溪，吳姬停白紵。
長沙九日登東樓觀舞 二 李羣玉 
慢態不能窮，繁姿曲向終。低回蓮破浪，凌亂雪縈風。墜珥時流盻，修裾欲遡空。唯愁捉不住，飛去逐驚鴻。
龍山人惠石廩方及團茶 李羣玉 
客有衡岳隱，遺余石廩茶。自云凌煙露，采掇春山芽。珪璧相壓疊，積芳莫能加。碾成黃金粉，輕嫩如松花。紅鑪爨霜枝，越兒斟井華。灘聲起魚眼，滿鼎漂清霞。凝澄坐曉燈，病眼如蒙紗。一甌拂昏寐，襟鬲開煩拏。顧渚與方山，誰人留品差。持甌默吟味，搖膝空咨嗟。
宿鳥遠峽化臺遇風雨 李羣玉 
孤鶴長松顛，獨宿萬巖雨。龍湫在石腳，引袂時一取。驚風折喬木，飛焰獵窗戶。半夜霹靂聲，高齋有人語。
岳陽春晚 李羣玉 
不覺春物老，塊然湖上樓。雲沙鷓鴣思，風日沅湘愁。去翼滅雲夢，來帆指昭丘。所嗟芳桂晚，寂寞對汀洲。
漢陽春晚 李羣玉 
漢陽抱青山，飛樓暎湘渚。白雲蔽黃鶴，綠樹藏鸚鵡。憑高送春目，流恨傷千古。遐思禰衡才，令人怨黃祖。
將離澧浦置酒野嶼奉懷沈正字昆弟三人聯登高第 李羣玉  洞庭湖
春月三改兔，花枝成綠陰。年光東流水，浩歎傷羈心。酌桂煙嶼晚，鴂鳴江草深。良圖一超忽，萬恨空相尋。上國刈翹楚，才微甘陸沈。無燈假貧女，有淚沾牛衾。衡岳三麒麟，各振黃鍾音。卿雲被文彩，芳價搖詞林。夫子芸閣英，養鱗湘水潯。晴沙踏蘭菊，隱几當青岑。明月洞庭上，悠揚挂離襟。停觴一搖筆，聊寄生芻吟。
湘中別成威闍黎 李羣玉 
至哉彼上人，冰霜凜規則。遊心杳何境，宴坐入冥默。解空與密行，名臘信崇德。吐論駕秋濤，龍宮發胸臆。羣迷行大夜，浩浩一昏黑。赤水千丈深，玄珠幾人得。持桮挹溟漲，至理安可測。寧假喻芭蕉，真成嗅薝蔔。松聲掃白月，霽夜來靜域。清梵罷法筵，天香滿衣襋。何方濟了岸，秪仗慈航力。願與十八賢，同棲翠蓮國。
別尹鍊師 李羣玉 
吾家五千言，至道懸日月。若非函谷令，誰注流沙說。多君飛昇志，機悟獨超拔。學道玉笥山，燒丹白雲穴。南窮衡疑秀，采藥歷幽絕。夜臥瀑布風，朝行碧巖雪。洞宮四百日，玉籍恣探閱。徒以菌蟪姿，緬攀修真訣。塵籠罩浮世，遐思空飛越。一罷棋酒歡，離情滿寥泬。願騎紫蓋鶴，早向黃金闕。城市不可留，塵埃穢仙骨。
飯僧 李羣玉 
好讀天竺書，爲尋無生理。焚香面金偈，一室唯巾水。交信方外言，二三空門子。峻範照秋霜，高標揜僧史。清晨潔蔬茗，延請良有以。一落喧譁競，栖心願依止。奔曦入半百，冉冉頹濛汜。雲汎名利心，風輕是非齒。向爲情愛縛，未盡金仙旨。以靜制猨心，將虞瞥然起。綸巾與藜杖，此意真已矣。他日雲壑間，來尋幽居士。
贈回雪 李羣玉 
回雪舞縈盈，縈盈若回雪。腰支一把玉，秪恐風吹折。如能買一笑，滿斗量明月。安得金蓮花，步步承羅襪。
將之京國贈薛員外 李羣玉 
黃葉下空館，寂寥寒雨愁。平居歲華晏，絡緯啼林幽。節物凋壯志，咄嗟不能休。空懷趙鞅歎，變化良無由。所思杳何如，側身仰皇州。蒼煙晦楚野，寒浪埋昭丘。趙壹賦命薄，陳思多世憂。翻然羨魚鳥，暢矣山川遊。薛公龍泉姿，其氣在斗牛。南冠束秀髮，白石勞悲謳。圭衮照崇閱，文儒嗣箕裘。曠然方寸地，霽海浮雲舟。澧浦一遺佩，郢南再悲秋。叫閽路既阻，浩蕩懷靈修。莫奏武溪笛，且登仲宣樓。亨通與否閉，物理相沈浮。天子坐宣室，夔龍奉謨猷。行當賜環去，豈作遺賢羞。
送魏珪覲省 李羣玉 
木落楚色深，風高浪花白。送君飛一葉，鳥逝入空碧。猗歟白華秀，傷心倚門夕。不知雲漲遙，萬里看咫尺。蕭蕭青楓岸，去掩江山宅。離觴有黃花，節物助淒戚。瀟湘入𤃩桂，一路縈水石。煙蘿拂行舟，玉瀨鏘枕席。多君林泉趣，耽翫日成癖。長嘯凌清暉，襟情當雪滌。登龍屈指內，飛譽甚籍籍。未折月中枝，寧隨宋都鶂。曰余吞聲地，舉足傷瓦礫。見爾一開顏，溫明乃珠璧。春風到雲嶠，把酒時相憶。荳蔻花入船，鷓鴣啼送客。颺天與瘴海，此去備沿歷。珍重春官英，加餐數刀帛。
始忝四座奏狀聞薦蒙恩授官旋進歌詩延英宣賜言懷紀事呈同館諸公二十四韻 李羣玉 
兩鬢有二毛，光陰流浪中。形骸日土木，志氣隨雲風。冥默楚江畔，蕭條林巷空。幽鳥事翔翥，斂翼依蒿蓬。一飯五放箸，愀然念途窮。孟門在步武，所向何由通。秖徵大易言，物否不可終。庶期白雪調，一奏驚凡聾。昨忝丞相召，揚鞭指冥鴻。姓名挂丹詔，文句飛天聰。解薜龍鳳署，懷鉛蘭桂叢。聲名仰聞見，煙漢陪高蹤。峨峨羣玉山，肅肅紫殿東。神飆泛鐘漏，佳氣浮筠松。自顧珉玞璞，何緣侶圭琮。羣賢垂重價，省已增磨礱。天子棲穆清，三台付夔龍。九霄降雨露，萬國望時雍。巍巍致君期，勛華將比崇。承天四柱石，嶷若窺衡嵩。日見帝道昇，謀猷垂景鍾。寰瀛納壽域，翔泳皆沖融。百神儼云亭，佇將告成功。吾徒事文藻，驤首歌登封。
穆天子 李羣玉 
穆滿恣逸志，而輕天下君。一朝得八駿，逐日西溟濆。寂漠崦嵫幽，絕迹留空文。三千閟宮豔，怨絕寧勝云。或言帝軒轅，乘龍凌紫氛。橋山葬弓劒，曖昧竟難分。不思五弦琴，作歌詠南薰。但聽西王母，瑤池吟白雲。
廣州重別方處士之封川 一 李羣玉 
楚國傲名客，九州徧芳聲。白衣謝簪紱，雲臥重巖扃。長波飛素舸，五月下南溟。大笑相逢日，天邊作酒星。
廣州重別方處士之封川 二 李羣玉 
七年一雲雨，常恨輝容隔。天末又分襟，離憂鬢堪白。顧回凌潮檝，且著登山屐。共期羅浮秋，與子醉海色。
洞庭遇秋 李羣玉  洞庭湖
塵愁老來顏，久與江山隔。逍遙澄湖上，洗眼見秋色。涼波弄輕櫂，湖月生遠碧。未減遙客情，西望杳何極。
寄短書歌 李羣玉  洞庭湖
骨肉萍蓬各天末，十度附書九不達。孤臺冷眼無來人，楚水秦天莽空闊。翔雁橫秋過洞庭，西風落日浪崢嶸。三年音信凝顰外，一曲哀歌白髮生。
王內人琵琶引 李羣玉 
檀槽一曲黃鍾羽，細撥紫雲金鳳語。萬里胡天海塞秋，分明彈出風沙愁。三千宮嬪推第一，斂黛傾鬟豔蘭室。嬴女停吹降浦簫，嫦娥淨揜空波瑟。翠幕橫雲蠟燄光，銀龍吐酒菊花香。皓魄翻。
醒起獨酌懷友 李羣玉 
西風靜夜吹蓮塘，芙蓉破紅金粉香。摘花把酒弄秋芳，吳雲楚水愁茫茫。美人此夕不入夢，獨宿高樓明月涼。
競渡時在湖外偶爲成章 李羣玉 
雷奔電逝三千兒，彩舟畫檝射初暉。喧江雷鼓鱗甲動，三十六龍銜浪飛。靈均昔日投湘死，千古沈魂在湘水。綠草斜煙日暮時，笛聲幽遠愁江鬼。
新荷 李羣玉 
田田八九葉，散點綠池初。嫩碧纔平水，圓陰已蔽魚。浮萍遮不合，弱荇繞猶疎。半在春波底，芳心卷未舒。
初月二首 一 李羣玉 
灩灩流光淺，娟娟汎露輕。雲間龍爪落，簾上玉鉤明。桂樹枝猶小，仙人影未成。欲爲千里別，倚幌獨含情。
初月二首 二 李羣玉 
凝顰立戶前，細魄向娟娟。破鏡徒相問，刀頭恐隔年。輕輕搖遠水，脉脉下春煙。
石瀦 李羣玉  洞庭湖
古岸陶爲器，高林盡一焚。燄紅湘浦口，煙濁洞庭雲。迥野煤飛亂，遙空爆響聞。地形穿鑿勢，恐到祝融墳。
雲安 李羣玉 
灘惡黃牛吼，城孤白帝秋。水寒巴字急，歌迥竹枝愁。樹暗荆王館，雲昏蜀客舟。瑤姬不可見，行雨在高丘。
石頭城 李羣玉 
伯業隨流水，寒蕪上古城。長空橫海色，斷岸落潮聲。八極悲扶拄，五湖來止傾。東南天子氣，掃地入函京。
湖闊 李羣玉  洞庭湖
楚色籠青草，秋風洗洞庭。夕霏生水寺，初月盡雲汀。櫂響來空闊，漁歌發杳冥。欲浮闌下艇，一到斗牛星。
失鶴 李羣玉 
瑤臺煙霧外，一去不迴心。清海蓬壺遠，秋風碧落深。墮翎留片雪，雅操入孤琴。豈是籠中物，雲蘿莫更尋。
臘夜雪霽月彩交光開閣臨軒竟睡不得命家僕吹笙數曲獨引一壺奉寄江陵副使杜中丞 李羣玉 
月華臨霽雪，皓彩射貂裘。桂酒寒無醉，銀笙凍不流。懷哉梁苑客，思作剡溪遊。竟夕吟瓊樹，川途恨阻修。
長沙陪裴大夫登北樓 李羣玉 
巖嶂隨高步，琴尊奉勝遊。金風吹綠簟，湘水入朱樓。朗抱雲開月，高情鶴見秋。登臨多暇日，非爲賦消憂。
登蒲澗寺後二巖三首 一 李羣玉 
五仙騎五羊，何代降茲鄉。澗有堯年韭，山餘禹日糧。樓臺籠海色，草樹發天香。浩嘯波光裏，浮溟興甚長。
登蒲澗寺後二巖三首 二 李羣玉 
行盡崎嶇路，驚從汗漫遊。青天豁眼快，碧海醒心秋。便欲尋河漢，因之犯斗牛。九霄身自致，何必遇浮丘。
登蒲澗寺後二巖三首 三 李羣玉 
南溟吞越絕，極望碧鴻濛。龍渡潮聲裏，雷喧雨氣中。趙佗丘壠滅，馬援鼓鼙空。遐想魚鵬化，開襟九萬風。
早鴻 李羣玉 
木落波浪動，南飛聞夜鴻。參差天漢霧，嘹唳月明風。野水蓮莖折，寒泥稻穗空。無令一行侶，相失五湖中。
旅泊 李羣玉 
搖落江天裏，飄零倚客舟。短篇纔遣悶，小釀不供愁。沙雨潮痕細，林風月影稠。書空閑度日，深擁破貂裘。
半醉 李羣玉 
處俗常如病，看花亦似秋。若無時復酒，寧遣鎮長愁。漸覺身非我，都迷蝶與周。何煩五色藥，尊下即丹丘。
晝寐 李羣玉 
筠桂晚蕭疎，任人嘲宰予。鳥驚林下夢，風展枕前書。正作莊生蝶，誰知惠子魚。人間無樂事，直擬到華胥。
晚蓮 李羣玉 
露冷芳意盡，稀疎空碧荷。殘香隨暮雨，枯蘂墮寒波。楚客罷奇服，吳姬停櫂歌。涉江無可寄，幽恨竟如何。
將之番禺留別湖南府幕 李羣玉 
本乏煙霞志，那隨鴛鷺遊。一枝仍未定，數粒欲何求。溟漲道途遠，荆吳雲雪愁。會登梅嶺翠，南翥入炎洲。
宵民 李羣玉 
大雅無憂怨，宵民有愛憎。魯侯天不遇，臧氏爾何能。慘慘心如虺，營營舌似蠅。誰於銷骨地，一鑒玉壺冰。
吾道 李羣玉 
吾道成微哂，時情付絕言。鳳兮衰已盡，犬也吠何繁。輕重憂衡曲，妍媸慮鏡昏。方忻耳目淨，誰到翟公門。
與三山人夜話 李羣玉 
靜談雲鶴趣，高會兩三賢。酒思彈琴夜，茶芳向火天。兔裘堆膝暖，鳩杖倚牀偏。各厭池籠窄，相看意浩然。
春寒 李羣玉 
撥火垂簾夕，將暄向冷天。悶斟壺酒暖，愁聽雨聲眠。處世心悠爾，干時思索然。春光看已半，明日又藏煙。
廣江驛餞筵留別 李羣玉 
別筵欲盡秋，一醉海西樓。夜雨寒潮水，孤燈萬里舟。酒飛鸚鵡重，歌送鷓鴣愁。惆悵三年客，難期此處遊。
桑落洲 李羣玉 
九江寒露夕，微浪北風生。浦嶼漁人火，蒹葭鳧鴈聲。頹雲晦廬岳，微鼓辨湓城。遠憶天邊弟，曾從此路行。
杜門 李羣玉 
且詠閑居賦，飛翔去未能。春風花嶼酒，秋雨竹溪燈。世路變陵谷，時情驗友朋。達生書一卷，名利付春冰。
池州封員外郡齋雙鶴丹頂霜翎仙態浮曠罷政之日因呈此章 李羣玉 
瀟灑二白鶴，對之高興清。寒溪侶雲水，朱閣伴琴笙。顧慕稻粱惠，超遙江海情。應攜帝鄉去，仙闕看飛鳴。
經費拾遺所居呈封員外 李羣玉 
雲臥竟不起，少微空隕光。唯應孔北海，爲立鄭公鄉。舊館苔蘚合，幽齋松菊荒。空餘書帶草，日日上階長。
送秦鍊師 李羣玉 
紫府靜沈沈，松軒思別琴。水流寧有意，雲汎本無心。錦洞桃花遠，青山竹葉深。不因時賣藥，何路更相尋。
湘陰縣送遷客北歸 李羣玉 
不須留薏苡，重遣世人疑。瘴染面如蘗，愁熏頭似絲。黃梅住雨外，青草過湖時。今日開湯網，冥飛亦未遲。
九日陪崔大夫讌清河亭 李羣玉 
玉醴浮金菊，雲亭敞玳筵。晴山低畫浦，斜雁遠書天。謝朓離都日，殷公出守年。不知瑤水讌，誰和白雲篇。
送房處士閑遊 李羣玉 
採藥陶貞白，尋山許遠遊。刀圭藏妙用，巖洞契冥搜。花月三江水，琴尊一葉舟。羨君隨野鶴，長揖稻粱愁。
贈花 李羣玉 
酒爲看花醞，花須趁酒紅。莫令芳樹晚，使我綠尊空。金谷園無主，桃源路不通。縱非乘露折，長短盡隨風。
洞庭風雨二首 一 李羣玉  洞庭湖
面南一片黑，俄起北風顛。浪潑巴陵樹，雷燒鹿角田。魚龍方簸蕩，雲雨正喧闐。想赭君山日，秦皇怒赫然。
洞庭風雨二首 二 李羣玉  洞庭湖
巨浸吞湘澧，西風忽怒號。水將天共黑，雲與浪爭高。羽化思乘鯉，山漂欲抃鼇。陽烏猶曝翅，真恐濕蟠桃。
臨水薔薇 李羣玉 
堪愛復堪傷，無情不久長。浪搖千臉笑，風舞一叢芳。似濯文君錦，如窺漢女妝。
中秋維舟君山看月二首 一 李羣玉 
汗漫鋪澄碧，朦朧吐玉盤。雨師清滓穢，川后掃波瀾。氣射繁星滅，光籠八表寒。來從雲漲迥，路上碧霄寬。
中秋維舟君山看月二首 二 李羣玉 
熠燿遊何處，蟾蜍食漸殘。櫂翻銀浪急，林映白虹攢。練彩連河曉，冰暉壓樹乾。夜深高不動，天下仰頭看。
桂州經佳人故居琪樹 李羣玉 
種樹人何在，攀枝空歎嗟。人無重見日，樹有每年花。滿院雀聲莫，半庭春景斜。東風不知恨，徧地落餘霞。
贈元紱 李羣玉 
相逢在總角，與子即同心。隱石那知玉，披沙始遇金。蘭秋香不死，松晚翠方深。各保芳堅性，寧憂霜霰侵。
中秋廣江驛示韋益 李羣玉 
莫惜三更坐，難消萬里情。同看一片月，俱在廣州城。淚逐金波滿，魂隨夜鵲驚。支頤鄉思斷，無語到雞鳴。
九日越臺 李羣玉 
旭日高山上，秋天大海隅。黃花羅粔籹，絳實簇茱萸。病久歡情薄，鄉遙客思孤。無心同落帽，天際望歸途。
中秋越臺看月 李羣玉 
海雨洗塵埃，月從空碧來。水光籠草樹，練影挂樓臺。皓曜迷鯨目，晶熒失蚌胎。宵分凭檻望，應合見蓬萊。
長沙開元寺昔與故長林許侍御題松竹聯句 李羣玉 
墻陰數行字，懷舊慘傷情。薜荔侵年月，莓苔壓姓名。逝川前後水，浮世短長生。獨立秋風暮，凝顰隔郢城。
傷友 李羣玉 
玉棺來九天，鳧舃掩窮泉。蕪沒池塘嶼，淒涼翰墨筵。短期存大夢，舊好委浮煙。我有幽蘭曲，因君遂絕弦。
法性寺六祖戒壇 李羣玉 
初地無階級，餘基數尺低。天香開茉莉，梵樹落菩提。驚俗生真性，青蓮出淤泥。何人得心法，衣鉢在曹溪。
東湖二首 一 李羣玉 
晚景微雨歇，逍遙湖上亭。波閑魚弄餌，樹靜鳥遺翎。性野難依俗，詩玄自入冥。何繇遂瀟灑，高枕對雲汀。
東湖二首 二 李羣玉 
雨氣消殘暑，蒼蒼月欲升。林間風捲簟，欄下水搖燈。迥野垂銀鏡，層巒挂玉繩。重期浮小檝，來摘半湖菱。
湖閣曉晴寄呈從翁二首 一 李羣玉 
嶺日開寒霧，湖光蕩霽華。風烏搖逕柳，水蝶戀幽花。蜀國地西極，吳門天一涯。輕舟欄下去，點點入湘霞。
湖閣曉晴寄呈從翁二首 二 李羣玉 
高秋憑遠檻，萬里看新晴。重霧披天急，千雲觸石輕。湖山四五點，湘雁兩三聲。遙想潘園裏，琴尊興轉清。
同張明府遊漊水亭 李羣玉 
草色綠溪晚，梅香生縠文。雲天斂餘霽，水木籠微曛。垂釣坐方嶼，幽禽時一聞。何當五柳下，酌醴吟庭筠。
七月十五夜看月 李羣玉 
朦朧南溟月，汹湧出雲濤。下射長鯨眼，遙分玉兔毫。勢來星斗動，路越青冥高。竟夕瞻光彩，昂頭把白醪。
北風 李羣玉 
病髮乾垂枕，臨風強起梳。蝶飛魂尚弱，蟻鬬體猶虛。瘦骨呻吟後，羸容几杖初。庭幽行藥靜，涼暑翠筠疎。
遊玉芝觀 李羣玉 
尋仙向玉清，獨倚雪初晴。木落寒郊迥，煙開疊嶂明。片雲盤鶴影，孤磬雜松聲。且共探玄理，歸途月未生。
中秋夜南樓寄友人 李羣玉 
海月出銀浪，湖光射高樓。朗吟無淥酒，賤價買清秋。氣冷魚龍寂，輪高星漢幽。他鄉此夜客，對景餞多愁。
三月五日陪裴大夫汎長沙東湖 李羣玉 
上巳餘風景，芳辰集遠坰。綵舟浮滉蕩，繡轂下娉婷。林榭回蔥蒨，笙歌轉杳冥。湖光迷翡翠，草色醉蜻蜓。鳥弄桐花日，魚翻穀雨萍。從今留勝會，誰肯畫蘭亭。
龜 李羣玉 
靜養千年壽，重泉自隱居。不應隨跛鼈，寧肯滯凡魚。靈腹唯玄露，芳巢必翠蕖。揚花輸蚌蛤，犇月恨蟾蜍。曳尾辭泥後，支牀得水初。冠山期不小，鑄印事寧虛。有志酬毛寶，無心畏豫且。他時清洛汭，會薦帝堯書。
長沙春望寄涔陽故人 李羣玉 
清明別後雨晴時，極浦空顰一望眉。湖畔春山煙黯黯，雲中遠樹黑離離。依微水戍聞疎鼓，掩映河橋見酒旗。風暖草長愁自醉，行吟無處寄相思。
金塘路中 李羣玉 
山連楚越復吳秦，蓬梗何年是住身。黃葉黃花古城路，秋風秋雨別家人。冰霜想度商於凍，桂玉愁居帝里貧。十口繫心拋不得，每回回首即長顰。
自遣 李羣玉 
翻覆升沈百歲中，前途一半已成空。浮生暫寄夢中夢，世事如聞風裏風。修竹萬竿資闃寂，古書千卷要窮通。一壺濁酒暄和景，誰會陶然失馬翁。
送于少監自廣州還紫邏 李羣玉 
鳴臯山水似麻源，謝監東還憶故園。海嶠煙霞輕逸翰，洛川花木待回軒。宦情薄去詩千首，世事閑來酒一尊。明日中書見顏范，始應通籍入金門。
石門韋明府爲致東陽潭石鯽鱠 李羣玉  太湖
錦鱗銜餌出清漣，暖日江亭動鱠筵。疊雪亂飛消箸底，散絲繁灑拂刀前。太湖浪說朱衣鮒，漢浦休誇縮項鳊。雋味品流知第一，更勞霜橘助芳鮮。
規公業在淨名得甚深義僕近獲顧長康月宮真影對戴安道所畫文殊走筆此篇以屈瞻禮 李羣玉 
五濁之世塵冥冥，達觀棲心于此經。但用須彌藏芥子，安知牛跡笑東溟。生公吐辯真無敵，顧氏傳神實有靈。今日淨開方丈室，一飛白足到茅亭。
玉真觀 李羣玉 
高情帝女慕乘鸞，紺髮初簪玉葉冠。秋月無雲生碧落，素蕖寒露出清瀾。層城煙霧將歸遠，浮世塵埃久住難。一自簫聲飛去後，洞宮深掩碧瑤壇。
辱綿州于中丞書信 李羣玉 
一緘垂露到雲林，中有孫陽念驥心。萬木自凋山不動，百川皆旱海長深。風標想見瑤臺鶴，詩韻如聞淥水琴。他日縱陪池上酌，已應難到暝猨吟。
送崔使君蕭山禱雨甘澤遽降 李羣玉 
謝公一拜敬亭祠，五馬旋歸下散絲。不假土龍呈夭矯，自然石燕起參差。預聽禾稼如雲語，應有空濛似霧時。已向爲霖報消息，潁川徵詔是前期。
重經巴丘追感 李羣玉  洞庭湖
昔年高接李膺歡，日汎仙舟醉碧瀾。詩句亂隨青草發，酒腸俱逐洞庭寬。浮生聚散雲相似，往事微茫夢一般。今日片帆城下去，秋風回首淚闌干。
湘陰江亭却寄友人 李羣玉 
湘岸初晴淑景遲，風光正是客愁時。幽花暮落騷人浦，芳草春深帝子祠。往事隔年如過夢，舊遊回首謾勞思。煙波自此扁舟去，小酌文園杳未期。
哭郴州王使君 李羣玉 
銀章朱紱照雲驄，六換魚書惠化崇。瑤樹忽傾滄海裏，醉鄉翻在夜臺中。東山妓逐飛花散，北海尊隨逝水空。曾是綺羅筵上客，一來長慟向春風。
九日巴丘楊公臺上讌集 李羣玉 
淒淒霜日上高臺，水國秋深客思哀。萬疊銀山寒浪起，一行斜字早鴻來。誰家擣練孤城暮，何處題衣遠信回？江漢路長身不定，菊花三笑旅萍開。
奉和張舍人送秦鍊師歸岑公山 李羣玉 
仙翁歸臥翠微岑，一夜西風月峽深。松逕定知芳草合，玉書應念素塵侵。閑雲不繫東西影，野鶴寧知去住心。蘭浦蒼蒼春欲暮，落花流水怨離琴。
送陶少府赴選 李羣玉 
陶君官興本蕭疎，長傍青山碧水居。久向三茅窮藝術，仍傳五柳舊琴書。迹同飛鳥棲高樹，心似閑雲在太虛。自是葛洪求藥價，不關梅福戀簪裾。
寄張祜 李羣玉 
越水吳山任興行，五湖雲月挂高情。不遊都邑稱平子，只向江東作步兵。昔歲芳聲到童稚，老來佳句徧公卿。如君氣力波瀾地，留取陰何沈范名。
寄長沙許侍御 李羣玉 
三年文會許追隨，和徧南朝雜體詩。未把彩毫還郭璞，乞留殘錦與丘遲。竹齋琴酒歡成夢，水寺煙霞賞對誰。今日秋風滿湘浦，秪應搔首詠瓊枝。
望月懷友 李羣玉 
浮雲卷盡看朣朧，直出滄溟上碧空。盈手水光寒不濕，流天素彩靜無風。酒花蕩漾金尊裏，櫂影飄颻玉浪中。川路正長難可越，美人千里思何窮。
和吳中丞悼笙妓 李羣玉 
麗質仙姿煙逐風，鳳皇聲斷吹臺空。多情草色怨還綠，無主杏花春自紅。墮珥尚存芳樹下，餘香漸減玉堂中。唯應去抱雲和管，從此長歸阿母宮。
薛侍御處乞鞾 李羣玉 
越客南來誇桂麖，良工用意巧縫成。看時共說茱萸皺，著處嫌無鸜鵒鳴。百里奚身悲甚似，五羊皮價敢全輕。日於文苑陪高步，贏得芳塵接武名。
九子坡聞鷓鴣 李羣玉 
落照蒼茫秋草明，鷓鴣啼處遠人行。正穿詰曲崎嶇路，更聽鉤輈格磔聲。曾泊桂江深岸雨，亦于梅嶺阻歸程。此時爲爾腸千斷，乞放今宵白髮生。
涼公從叔春祭廣利王廟 李羣玉 
龍驤伐鼓下長川，直濟雲濤古廟前。海客斂威驚火斾，天吳收浪避樓船。陰靈向作南溟主，祀典高齊五岳肩。從此華夷封域靜，潛熏玉燭奉堯年。
長沙紫極宮雨夜愁坐 李羣玉 
獨坐高齋寒擁衾，洞宮臺殿窅沈沈。春燈含思靜相伴，夜雨滴愁更向深。窮達未知他日事，是非皆到此時心。羈棲摧剪平生志，抱膝時爲梁甫吟。
送人隱居 李羣玉 
碁局茅亭幽澗濱，竹寒江靜遠無人。邨梅尚斂風前笑，沙草初偷雪後春。鵬鷃喻中消日月，滄浪歌裏放心神。平生自有煙霞志，久欲拋身狎隱淪。
江樓閑望懷關中親故 李羣玉 
搖落江天欲盡秋，遠鴻高送一行愁。音書寂絕秦雲外，身世蹉跎楚水頭。年貌暗隨黃葉去，時情深付碧波流。風淒日冷江湖晚，駐目寒空獨倚樓。
請告南歸留別同館 李羣玉 
一點燈前獨坐身，西風初動帝城砧。不勝庾信鄉關思，遂作陶潛歸去吟。書閤乍離情黯黯，彤庭迴望肅沈沈。應憐一別瀛洲侶，萬里單飛雲外深。
仙明洲口號 李羣玉 
長愛沙洲水竹居，暮江春樹綠陰初。浪翻新月金波淺，風損輕雲玉葉疎。半浦夜歌聞盪槳，一星幽火照叉魚。二年此處尋佳句，景物常輸楚客書。
送蕭十二校書赴郢州婚姻 李羣玉 
蓬萊才子即蕭郎，綵服青書卜鳳皇。玉珮定催紅粉色，錦衾應惹翠雲香。馬穿暮雨荆山遠，人宿寒燈郢夢長。領取和鳴好風景，石城花月送歸鄉。
送隱者歸羅浮 李羣玉 
春山杳杳日遲遲，路入雲峰白犬隨。兩卷素書留貰酒，一柯樵斧坐看棋。蓬萊道士飛霞履，清遠仙人寄好詩。自此塵寰音信斷，山川風月永相思。
獻王中丞 李羣玉 
登仙望絕李膺舟，從此青蠅點遂稠。半夜劒吹牛斗動，二年門掩雀羅愁。張儀會展平生舌，韓信那慙跨下羞。他日圖勳畫麟閣，定呈肝膽始應休。
哭小女癡兒 李羣玉 
平生未省夢熊羆，稚女如花墜曉枝。條蔓縱橫輸葛藟，子孫蕃育羨螽斯。方同王衍鍾情切，猶念商瞿有慶遲。負爾五年恩愛淚，眼中惟有涸泉知。
醉後贈馮姬 李羣玉 
黃昏歌舞促瓊筵，銀燭臺西見小蓮。二寸橫波回慢水，一雙纖手語香弦。桂形淺拂梁家黛，瓜字初分碧玉年。願託襄王雲雨夢，陽臺今夜降神仙。
廣州陪涼公從叔越臺讌集 李羣玉 
一逕松梢踏石梯，步窮身在白雲西。日銜赤浪金車沒，天拂滄波翠幕低。高鳥散飛驚大斾，長風萬里卷秋鼙。玉鉤挂海笙歌合，珠履三千半似泥。
留別馬使君 李羣玉 
俱來海上歎煙波，君佩銀魚我觸羅。蜀國才微甘放蕩，專城年少豈蹉跎。應憐旅夢千重思，共愴離心一曲歌。唯有管弦知客意，分明吹出感恩多。
將欲南行陪崔八讌海榴亭 李羣玉 
朝讌華堂暮未休，幾人偏得謝公留。風傳鼓角霜侵戟，雲卷笙歌月上樓。賓館盡開徐孺榻，客帆空戀李膺舟。謾誇書劒無歸處，水遠山長步步愁。
湖寺清明夜遣懷 李羣玉 
柳暗花香愁不眠，獨凭危檻思淒然。野雲將雨渡微月，沙鳥帶聲飛遠天。久向飢寒拋弟妹，每因時節憶團圓。
九日 李羣玉 
年年羞見菊花開，十度悲秋上楚臺。半嶺殘陽銜樹落，一行斜雁向人來。行雲永絕襄王夢，野水偏傷宋玉懷。絲管闌珊歸客盡，黃昏獨自詠詩迴。
同鄭相幷歌姬小飲戲贈 李羣玉 
裙拖六幅湘江水，鬢聳巫山一段雲。風格只應天上有，歌聲豈合世間聞。胸前瑞雪燈斜照，眼底桃花酒半醺。不是相如憐賦客，爭敎容易見文君。
秣陵懷古 李羣玉 
野花黃葉舊吳宮，六代豪華燭散風。龍虎勢衰佳氣歇，鳳皇名在故臺空。市朝遷變秋蕪綠，墳塚高低落照紅。霸業鼎圖人去盡，獨來惆悵水雲中。
黃陵廟 李羣玉 
小姑洲北浦雲邊，二女容華自儼然。野廟向江春寂寂，古碑無字草芊芊。風迴日暮吹芳芷，月落山深哭杜鵑。猶似含顰望巡狩，九疑愁斷隔湘川。
送唐侍御福建省兄 李羣玉 
桂枝攀盡賈家才，霄漢春風棣萼開。世掌綸言傳大筆，官分鴻序壓霜臺。閩山翠卉迎飛斾，越水清紋散落梅。到日池塘春草綠，謝公應夢惠連來。
送秦鍊師歸岑公山 李羣玉 
紫泥飛詔下金鑾，列象分明世仰觀。北省諫書藏舊草，南宮郎署握新蘭。春歸鳳沼恩波暖，曉入鴛行瑞氣寒。偏是此生棲息者，滿衣零淚一時乾。
潯陽觀水 李羣玉 
朝宗漢水接陽臺，唅呀填坑吼作雷。莫見九江平穩去，還從三峽嶮巇來。南經夢澤寬浮日，西出岷山劣泛盃。直至滄溟涵貯盡，深沈不動浸昭回。
謫仙吟贈趙道士 李羣玉 
汗漫東遊黃鶴雛，縉雲仙子住清都。三元麟鳳推高座，六甲風雷閟小壺。日月暗資靈壽藥，山河直擬化生符。若爲失意居蓬島，鼇足塵飛桑樹枯。
長沙陪裴大夫夜讌 李羣玉 
東山夜讌酒成河，銀燭熒煌照綺羅。四面雨聲籠笑語，滿堂香氣泛笙歌。泠泠玉漏初三滴，灩灩金觴已半酡。共向柏臺窺雅量，澄陂萬頃見天和。
寶劍 李羣玉 
雷煥豐城掘劍池，年深事遠跡依稀。泥沙難掩衝天氣，風雨終思發匣時。夜電尚搖池底影，秋蓮空吐鍔邊輝。自從星坼中台後，化作雙龍去不歸。
人日梅花病中作 李羣玉 
去年今日湘南寺，獨把寒梅愁斷腸。今年此日江邊宅，臥見瓊枝低壓墻。半落半開臨野岸，團情團思醉韶光。玉鱗寂寂飛斜月，素豔亭亭對夕陽。已被兒童苦攀折，更遭風雨損馨香。洛陽桃李漸撩亂，回首行宮春景長。
靜夜相思 李羣玉 
山空天籟寂，水榭延輕涼。浪定一浦月，藕花閑自香。
桂州經佳人故居 李羣玉 
桂水依舊綠，佳人本不還。秖應隨暮雨，飛入九疑山。
放魚 李羣玉 
早覓爲龍去，江湖莫漫遊。須知香餌下，觸口是銛鉤。
蓮葉 李羣玉 
根是泥中玉，心承露下珠。在君塘下種，埋沒任春蒲。
客愁二首 一 李羣玉 
客愁看柳色，日日逐春深。蕩漾春風起，誰知歷亂心。
客愁二首 二 李羣玉 
客愁看柳色，日日逐春長。憑送湘流水，綿綿入帝鄉。
洞庭乾二首 一 李羣玉  洞庭湖
借問蓬萊水，誰逢清淺年。傷心雲夢澤，歲歲作桑田。
洞庭乾二首 二 李羣玉  洞庭湖
朱宮紫貝闕，一旦作沙洲。八月還平在，魚蝦不用愁。
病起別主人 李羣玉 
益媿千金少，情將一飯殊。恨無泉客淚，盡泣感恩珠。
火爐前坐 李羣玉 
孤燈照不寐，風雨滿西林。多少關心事，書灰到夜深。
古詞 李羣玉 
一合相思淚，臨江灑素秋。碧波如會意，却與向西流。
嘲賣藥翁 李羣玉 
斸盡春山土，辛勤賣藥翁。莫拋破笠子，留作敗天公。
傷小女癡兒 李羣玉 
哭爾春日短，支頤長歎嗟。不如半死樹，猶吐一枝花。
青鷁 李羣玉 
獨立蒹葭雨，低飛浦嶼風。須知毛色下，莫入鷺鷥叢。
池塘晚景 李羣玉 
風荷珠露傾，驚起睡鵁鶄。月落池塘靜，金刀剪一聲。
投從叔 李羣玉 
可惜出羣蹄，毛焦久臥泥。孫陽如不顧，騏驥向誰嘶。
惱自澄 李羣玉 
常聞天女會，玉指散天花。莫遣春風裏，紅芳點袈裟。
讀賈誼傳 李羣玉 
卑濕長沙地，空拋出世才。已齊生死理，服鳥莫爲災。
寄人 李羣玉 
寄語雙蓮子，須知用意深。莫嫌一點苦，便擬棄蓮心。
寄韋秀才 李羣玉 
荆臺蘭渚客，寥落共含情。空館相思夜，孤燈照雨聲。
春日寄友 李羣玉 
晴氣熏櫻蘂，丰濛雪滿林。請君三斗酒，醉臥白羅岑。
題竹 李羣玉 
一頃含秋綠，森風十萬竿。氣吹朱夏轉，聲掃碧霄寒。
懷初公 李羣玉 
不見休上人，空傷碧雲思。何處開寶書，秋風海光寺。
龍安寺佳人阿最歌八首 一 李羣玉 
團團明月面，冉冉柳枝腰。未入鴛鴦被，心長似火燒。
龍安寺佳人阿最歌八首 二 李羣玉 
見面知何益，聞名憶轉深。拳攣荷葉子，未得展蓮心。
龍安寺佳人阿最歌八首 三 李羣玉 
欲摘不得摘，如看波上花。若敎親玉樹，情願作蒹葭。
龍安寺佳人阿最歌八首 四 李羣玉 
門路穿茶焙，房門映竹煙。會須隨鹿女，乞火到窗前。
龍安寺佳人阿最歌八首 五 李羣玉 
不是求心印，都緣愛綠珠。何須同泰寺，然後始爲奴。
龍安寺佳人阿最歌八首 六 李羣玉 
既爲金界客，任改淨人名。願掃琉璃地，燒香過一生。
龍安寺佳人阿最歌八首 七 李羣玉 
素腕撩金索，輕紅約翠紗。不如欄下水，終日見桃花。
龍安寺佳人阿最歌八首 八 李羣玉 
第一龍宮女，相憐是阿誰。好魚輸獺盡，白鷺鎮長飢。
野鴨 李羣玉 
鸂鶒借毛衣，喧呼鷹隼稀。雲披菱藻地，任汝作羣飛。
題二妃廟 李羣玉 
黃陵廟前春已空，子規啼血滴松風。不知精爽歸何處，疑是行雲秋色中。
寄友二首 一 李羣玉 
野水晴山雪後時，獨行邨落更相思。無因一向溪頭醉，處處寒梅映酒旗。
寄友二首 二 李羣玉 
花落輕寒酒熟遲，醉眠不及落花期。愁人相憶春山暮，煙樹蒼蒼播穀時。
桃源 李羣玉 
我到瞿真上升處，山川四望使人愁。紫雲白鶴去不返，唯有桃花溪水流。
題王侍御宅 李羣玉 
門向滄江碧岫開，地多鷗鷺少塵埃。綠陰十里灘聲裏，閑自王家看竹來。
聞湘南從叔朝覲 李羣玉 
長沙地窄卻回時，舟檝駸駸向鳳池。爲報湘川神女道，莫敎雲雨濕旌旗。
漢陽太白樓 李羣玉 
江上層樓翠靄間，滿簾春水滿窗山。青楓綠草將愁去，遠入吳雲暝不還。
送客 李羣玉 
沅水羅文海燕回，柳條牽恨到荆臺。定知行路春愁裏，故郢城邊見落梅。
醴陵道中 李羣玉 
別酒離亭十里強，半醒半醉引愁長。無端寂寂春山路，雪打溪梅狼籍香。
校書叔遺暑服 李羣玉 
翠雲箱裏疊樬櫳，楚葛湘紗淨似空。便著清江明月夜，輕涼與挂一身風。
贈魏三十七 李羣玉 
名珪字玉淨無瑕，美譽芳聲有數車。莫放燄光高二丈，來年燒殺杏園花。
酬崔表仁 李羣玉 
昨日朱門一見君，忽驚野鶴在雞羣。不應長啄潢汙水，早晚歸飛碧落雲。
旅遊番禺獻涼公 李羣玉 
帝鄉羣侶杳難尋，獨立滄洲歲暮心。野鶴棲飛無遠近，稻粱多處是恩深。
長沙元門寺張璪員外壁畫 李羣玉 
片石長松倚素楹，翛然雲壑見高情。世人只愛凡花鳥，無處不知粱廣名。
請告出春明門 李羣玉 
本不將心挂名利，亦無情意在樊籠。鹿裘藜杖且歸去，富貴榮華春夢中。
引水行 李羣玉 
一條寒玉走秋泉，引出深蘿洞口煙。十里暗流聲不斷，行人頭上過潺湲。
移松竹 李羣玉 
龍髯鳳尾亂颼颼，帶霧停風一畝秋。待取滿庭蒼翠合，酒尊書案閉門休。
歎靈鷲寺山榴 李羣玉 
水蝶巖蜂俱不知，露紅凝豔數千枝。山深春晚無人賞，即是杜鵑催落時。
黃陵廟 李羣玉 
黃陵廟前莎草春，黃陵女兒茜裙新。輕舟短櫂唱歌去，水遠山長愁殺人。
北亭 李羣玉 
斜雨飛絲織曉空，疎簾半捲野亭風。荷花向盡秋光晚，零落殘紅綠沼中。
送客往涔陽 李羣玉 
春與春愁逐日長，遠人天畔遠思鄉。蘋生水綠不歸去，孤負東溪七里莊。
寄友人鹿胎冠子 李羣玉 
數點疎星紫錦斑，仙家新樣剪三山。宜與謝公松下戴，淨簪雲髮翠微間。
江南 李羣玉 
鱗鱗別浦起微波，汎汎輕舟桃葉歌。斜雪北風何處宿，江南一路酒旗多。
荅友人寄新茗 李羣玉 
滿火芳香碾麴塵，吳甌湘水綠花新。媿君千里分滋味，寄與春風酒渴人。
峽山寺上方 李羣玉 
滿院泉聲水殿涼，疎簾微雨野松香。東峰下視南溟月，笑踏金波看海光。
秋登涔陽城二首 一 李羣玉 
萬戶砧聲水國秋，涼風吹起故鄉愁。行人望遠偏傷思，白浪青楓滿北樓。
秋登涔陽城二首 二 李羣玉 
穿針樓上閉秋煙，織女佳期又隔年。斜笛夜深吹不落，一條銀漢挂秋天。
釣魚 李羣玉 
七尺青竿一丈絲，菰蒲葉裏逐風吹。幾回舉手拋芳餌，驚起沙灘水鴨兒。
酬魏三十七 李羣玉 
靜裏寒香觸思初，開緘忽見二瓊琚。一吟麗句風流極，沒得弘文李校書。
贈琵琶妓 李羣玉 
我見鴛鴦飛水上，君還望月苦相思。一雙裙帶同心結，早寄黃鸝孤鴈兒。
落帆後賦得二絕 一 李羣玉 
平湖茫茫春日落，危檣獨映沙洲泊。上岸閑尋細草行，古查飛起黃金鶚。
落帆後賦得二絕 二 李羣玉 
水浮秋煙沙曉雪，皎潔無風燈影徹。海客雲帆未挂時，相與緣江拾明月。
贈人 李羣玉  友人 爱情 写人
曾留宋玉舊衣裳，惹得巫山夢裏香。雲雨無情難管領，任他別嫁楚襄王。
贈妓人 李羣玉 
誰家少女字千金，省向人間逐處尋。今日分明花裏見，一雙紅臉動春心。
山榴 李羣玉 
洞中春氣蒙籠暄，尚有紅英千樹繁。可憐夾水錦步障，羞數石家金谷園。
鸂鶒 李羣玉 
錦羽相呼暮沙曲，波上雙聲戛哀玉。霞明川靜極望中，一時飛滅青山綠。
沅江漁者 李羣玉 
倚櫂汀洲沙日晚，江鮮野菜桃花飯。長歌一曲煙靄深，歸去滄江綠波遠。
題金山寺石堂 李羣玉 
白波四面照樓臺，日夜潮聲繞寺迴。千葉紅蓮高會處，幾曾龍女獻珠來。
戲贈魏十四 李羣玉 
蘭浦秋來煙雨深，幾多情思在琴心。知君調得東家子，早晚和鳴入錦衾。
和人贈別 李羣玉 
嚬黛低紅別怨多，深亭芳恨滿橫波。聲中唱出纏綿意，淚落燈前一曲歌。
宿巫山廟二首 一 李羣玉 
寂寞高堂別楚君，玉人天上逐行雲。停舟十二峰巒下，幽佩仙香半夜聞。
宿巫山廟二首 二 李羣玉 
廟閉春山曉月光，波聲回合樹蒼蒼。自從一別襄王夢，雲雨空飛巫峽長。
傷柘枝妓 李羣玉 
曾見雙鸞舞鏡中，聯飛接影對春風。今來獨在花筵散，月滿秋天一半空。
題櫻桃 李羣玉 
春初攜酒此花間，幾度臨風倒玉山。今日葉深黃滿樹，再來惆悵不能攀。
惱從兄 李羣玉 
芳草萋萋新燕飛，芷汀南望鴈書稀。武陵洞裏尋春客，已被桃花迷不歸。
紫極宮齋後 李羣玉 
紫府空歌碧落寒，曉星寥亮月光殘。一羣白鶴高飛上，唯有松風吹石壇。
春晚 李羣玉 
思鄉之客空凝嚬，天邊欲盡未盡春。獨攀江樹深不語，芳草落花愁殺人。
喜渾吉見訪 李羣玉 
公子春衫桂水香，遠衝飛雪過書堂。貧家冷落難消日，唯有松筠滿院涼。
索曲送酒 李羣玉 
簾外春風正落梅，須求狂藥解愁回。煩君玉指輕攏撚，慢撥鴛鴦送一杯。
山驛梅花 李羣玉 
生在幽崖獨無主，溪蘿澗鳥爲儔侶。行人陌上不留情，愁香空謝深山雨。
重陽日上渚宮楊尚書 李羣玉 
落帽臺邊菊半黃，行人惆悵對重陽。荆州一見桓宣武，爲趁悲秋入帝鄉。
書院二小松 李羣玉  咏物诗 松树 咏物
一雙幽色出凡塵，數粒秋煙二尺鱗。從此靜牕聞細韻，琴聲長伴讀書人。
勸人廬山讀書 李羣玉  庐山
憐君少雋利如鋒，氣爽神清刻骨聰。片玉若磨唯轉瑩，莫辭雲水入廬峰。
言懷 李羣玉 
白鶴高飛不逐羣，嵇康琴酒鮑昭文。此身未有棲歸處，天下人間一片雲。
聞笛 李羣玉 
冉冉生山草何異，截而吹之動天地。望鄉臺上望鄉時，不獨落梅兼落淚。
曉讌 李羣玉 
金波西傾銀漢落，綠樹含煙倚朱閣。曉華朧𦝰聞調笙，一點殘燈隔羅幕。
將遊荆州投魏中丞 李羣玉 
貧埋病壓老巑岏，拂拭菱花不喜看。又恐無人肯青眼，事須憑仗小還丹。
二辛夷 李羣玉 
狂吟亂舞雙白鶴，霜翎玉羽紛紛落。空庭向晚春雨微，却斂寒香抱瑤萼。
題龍潭西齋 李羣玉 
寂寞幽齋暝煙起，滿徑西風落松子。遠公一去兜率宮，唯有面前虎溪水。
中秋寄南海梁侍御 李羣玉 
海靜天高景氣殊，鯨晴失彩蚌潛珠。不知今夜越臺上，望見瀛洲方丈無。
戲贈姬人 李羣玉 
骰子巡拋裹手拈，無因得見玉纖纖。但知謔道金釵落，圖向人前露指尖。
大庾山嶺別友人 李羣玉 
篔簹無子鴛雛飢，毛彩凋摧不得歸。誰念火雲千嶂裏，低身猶傍鷓鴣飛。
石門戍 李羣玉 
到此空思吳隱之，潮痕草蔓上幽碑。人來皆望珠璣去，誰詠貪泉四句詩。
文殊院避暑 李羣玉 
赤日黃埃滿世間，松聲入耳即心閑。願尋五百仙人去，一世清涼住雪山。
南莊春晚二首 一 李羣玉 
連雲草映一條陂，鸂鶒雙雙帶水飛。南邨小路桃花落，細雨斜風獨自歸。
南莊春晚二首 二 李羣玉 
草暖沙長望去舟，微茫煙浪向巴丘。沅江寂寂春歸盡，水綠蘋香人自愁。
湘妃廟 李羣玉 
少將風月怨平湖，見盡扶桑水到枯。相約杏花壇上去，畫欄紅紫鬬樗蒲。
古意 賈島 
碌碌復碌碌，百年雙轉轂。志士終夜心，良馬白日足。俱爲不等閑，誰是知音目。眼中兩行淚，曾弔三獻玉。
望山 賈島  咏物 抒情 描写山 咏物诗 写山
南山三十里，不見踰一旬。冒雨時立望，望之如朋親。虬龍一掬波，洗蕩千萬春。日日雨不斷，愁殺望山人。天事不可長，勁風來如奔。陰霪一以掃，浩翠寫國門。長安百萬家，家家張屏新。誰家最好山，我願爲其鄰。
北嶽廟 賈島  恒山
天地有五嶽，恒嶽居其北。巖巒疊萬重，詭怪浩難測。人來不敢入，祠宇白日黑。有時起霖雨，一灑天地德。神兮安在哉，永康我王國。
朝飢 賈島 
市中有樵山，此舍朝無煙。井底有甘泉，釜中乃空然。我要見白日，雪來塞青天。坐聞西牀琴，凍折兩三弦。飢莫詣他門，古人有拙言。
哭盧仝 賈島 
賢人無官死，不親者亦悲。空令古鬼哭，更得新鄰比。平生四十年，惟著白布衣。天子未辟召，地府誰來追。長安有交友，託孤遽棄移。塚側誌石短，文字行參差。無錢買松栽，自生蒿草枝。在日贈我文，淚流把讀時。從茲加敬重，深藏恐失遺。
劍客 賈島 
十年磨一劍，霜刃未曾試。今日把似君，誰爲不平事。
寄遠 賈島 
別腸多鬱紆，豈能肥肌膚。始知相結密，不及相結疎。疎別恨應少，密離恨難袪。門前南流水，中有北飛魚。魚飛向北海，可以寄遠書。不惜寄遠書，故人今在無。況此數尺身，阻彼萬里途。自非日月光，難以知子軀。
齋中 賈島 
眈靜非謬爲，本性實疎索。齋中一就枕，不覺白日落。低扉礙軒轡，寡德謝接諾。叢菊在牆陰，秋窮未開萼。所餐類病馬，動影似移嶽。欲駐迫逃衰，豈殊亂綆縛。已見飽時雨，應豐蔬與藥。
感秋 賈島 
商氣颯已來，歲華又虛擲。朝雲藏奇峰，暮雨灑疎滴。幾蜩嘿涼葉，數蛩思陰壁。落日空館中，歸心遠山碧。昔人多秋感，今人何異昔。四序馳百年，玄髮坐成白。喧喧徇聲利，擾擾同轍迹。儻無世上懷，去偃松下石。
翫月 賈島 
寒月破東北，賈生立西南。西南立倚何，立倚青青杉。近月有數星，星名未詳諳。但愛杉倚月，我倚杉爲三。月乃不上杉，上杉難相參。眙𥈭子細視，睛瞳桂枝劖。目常有熱疾，久視無煩炎。以手捫衣裳，零露已濡霑。久立雙足凍，時向股䏶淹。立久病足折，兀然黐膠黏。他人應已睡，轉喜此景恬。此景亦胡及，而我苦淫耽。無異市井人，見金不知廉。不知此夜中，幾人同無厭。待得上頂看，未擬歸枕函。強步望寢齋，步步情不堪。步到竹叢西，東望如隔簾。却坐竹叢外，清思刮幽潛。量知愛月人，身願化爲蟾。
義雀行和朱評事 賈島  黄河
玄鳥雄雌俱，春雷驚蟄餘。口銜黃河泥，空即翔天隅。一夕皆莫歸，嘵嘵遺衆雛。雙雀抱仁義，哺食勞劬劬。雛既邐迤飛，雲間聲相呼。燕雀雖微類，感媿誠不殊。禽賢難自彰，幸得主人書。
寓興 賈島 
莫居暗室中，開目閉目同。莫趨碧霄路，容飛不容步。暗室未可居，碧霄未可趨。勸君跨仙鶴，日下雲爲衢。
遊仙 賈島 
借得孤鶴騎，高近金烏飛。掬河洗老貌，照月生光輝。天中鶴路直，天盡鶴一息。歸來不騎鶴，身自有羽翼。若人無仙骨，芝朮徒煩食。
雙魚謠 賈島 
天河墮雙魴，飛我庭中央。掌握尺餘雪，劈開腸有璜。見令饞舌短，烹遶鄰舍香。一得古詩字，與玉含異藏。
易水懷古 賈島 
荆卿重虛死，節烈書前史。我歎方寸心，誰論一時事。至今易水橋，寒風兮蕭蕭。易水流得盡，荆卿名不消。
早起 賈島 
北客入西京，北鴈再離北。秋寢獨前興，天梭星落織。耽翫餘恬爽，顧盼輕痾力。旅途少顏盡，明鏡勸仙食。出門路縱橫，張家路最直。昨夜夢見書，張家廳上壁。
客喜 賈島 
客喜非實喜，客悲非實悲。百迴信到家，未當身一歸。未歸長嗟愁，嗟愁填中懷。開口吐愁聲，還却入耳來。常恐淚滴多，自損兩目輝。鬢邊雖有絲，不堪織寒衣。
延壽里精舍寓居 賈島 
旅託避華館，荒樓遂愚慵。短庭無繁植，珍果春亦濃。側廬廢扃樞，纖魄時臥逢。耳目乃鄽井，肺肝即巖峰。汲泉飲酌餘，見我閑靜容。霜蹊猶舒英，寒蝶斷來踪。雙履與誰逐，一尋青瘦筇。
贈智朗禪師 賈島 
上人分明見，玉兔潭底沒。上人光慘貌，古來恨峭發。涕辭孔顏廟，笑訪禪寂室。步隨青山影，坐學白塔骨。解聽無弄琴，不禮有身佛。欲問師何之，忽與我相別。率賦贈遠言，言慙非子曰。
酬棲上人 賈島 
夜久城館閑，情幽出在山。新月有微輝，朗朗空庭間。處世雖識機，伊余多掩關。松姿度臘見，籬藥知春還。靜覽冰雪詞，厚爲酬贈顏。東林有躑躅，脫屣期共攀。
冬月長安雨中見終南雪 賈島 
秋節新已盡，雨疎露山雪。西峰稍覺明，殘滴猶未絕。氣侵瀑布水，凍著白雲穴。今朝灞滻鴈，何夕瀟湘月。想彼石房人，對雪扉不閉。
寄孟協律 賈島 
我有弔古泣，不泣向路岐。揮淚灑暮天，滴著桂樹枝。別後冬節至，離心北風吹。坐孤雪扉夕，泉落石橋時。不驚猛虎嘯，難辱君子詞。欲酬空覺老，無以堪遠持。岧嶤倚角窗，王屋懸清思。
和劉涵 賈島 
京官始云滿，野人依舊閑。閉扉一畝居，中有古風還。市井日已午，幽窗夢南山。喬木覆北齋，有鳥鳴其間。前日遠嶽僧，來時與開關。新題驚我瘦，窺鏡見醜顏。陶情惜清澹，此意復誰攀。
明月山懷獨孤崇魚琢 賈島 
明月長在目，明月長在心。在心復在目，何得稀去尋。試望明月人，孟夏樹蔽岑。想彼嘆此懷，樂喧忘幽林。鄉本北嶽外，悔恨東夷深。願縮地脈還，豈待天恩臨。非不渴隱秀，却嫌他事侵。或云岳樓鐘，來繞草堂吟。當從令伊後，再往步柏林。
投張太祝 賈島 
風骨高更老，向春初陽葩。[泠泠]月下韻，一一落海涯。有子不敢和，一聽千嘆嗟。身臥東北泥，魂挂西南霞。手把一枝栗，往輕覺程賒。水天朔方色，暖日嵩根花。達閑幽棲山，遣尋種藥家。欲買雙瓊瑤，慙無一木瓜。
詠韓氏二子 賈島 
千巖一尺璧，八月十五夕。清露墮桂花，白鳥舞虛碧。
送別 賈島 
丈夫未得意，行行且低眉。素琴彈復彈，會有知音知。
攜新文詣張籍韓愈途中成 賈島  终南山
袖有新成詩，欲見張韓老。青竹未生翼，一步萬里道。仰望青冥天，雲雪壓我腦。失却終南山，惆悵滿懷抱。安得西北風，身願變蓬草。地祇聞此語，突出驚我倒。
上谷送客遊江湖 賈島 
莫歎迢遰分，何殊咫尺別。江樓到夜登，還見南臺月。
重酬姚少府 賈島 
隙月斜枕旁，諷詠夏貽什。如今何時節，蟲虺亦已蟄。答遲禮涉傲，抱疾思加澀。僕本胡爲者，銜肩貢客集。茫然九州內，譬如一錐立。欺暗少此懷，自明曾瀝泣。量無趫勇士，誠欲戈矛戢。原閣期躋攀，潭舫偶俱入。深齋竹木合，畢夕風雨急。俸利沐均分，價稱煩噓噏。百篇見刪罷，一命嗟未及。滄浪愚將還，知音激所習。
投孟郊 賈島 
月中有孤芳，天下聆薰風。江南有高唱，海北初來通。容飄清冷餘，自蘊襟抱中。止息乃流溢，推尋却冥濛。我知雪山子，謁彼偈句空。必竟獲所實，爾焉遂深衷。錄之孤燈前，猶恨百首終。一吟動狂機，萬疾辭頑躬。生平面未交，永夕夢輒同。敘詰誰君師，詎言無吾宗。余求履其跡，君曰可但攻。啜波腸易飽，揖險神難從。前歲曾入洛，差池阻從龍。萍家復從趙，雲思長縈縈。嵩海每可詣，長途追再窮。願傾肺腸事，盡入焦梧桐。
代邊將 賈島 
持戈簇邊日，戰罷浮雲收。露草泣寒霽，夜泉鳴隴頭。三尺握中鐵，氣衝星斗牛。報國不拘貴，憤將平虜讎。
寄劉棲楚 賈島 
趨走與偃臥，去就自殊分。當窗一重樹，上有萬里雲。離披不相顧，髣髴類人羣。友生去更遠，來書絕如焚。蟬吟我爲聽，我歌蟬豈聞。歲暮儻旋歸，晤言桂氛氳。
寄丘儒 賈島 
地近輕數見，地遠重一面。一面如何重，重甚珍寶片。自經失歡笑，幾度騰霜霰。此心鎮懸懸，天象固迴轉。長安秋風高，子在東甸縣。儀形信寂蔑，風雨豈乖間。憑人報消息，何易憑筆硯。俱不盡我心，終須對君宴。
送陳商 賈島 
古道長荆棘，新岐路交橫。君於荒榛中，尋得古轍行。足踏聖人路，貌端禪士形。我曾接夜談，似聽講一經。聯翩曾數舉，昨登高第名。釜底絕煙火，曉行皇帝京。上客遠府遊，主人須目明。青雲別青山，何日復可升。
寄友人 賈島 
同人半年別，一別寂來音。賴有別時文，相思時一吟。我常倦投跡，君亦知此衿。筆硯且勿棄，蘇張曾陸沈。但存舌在口，當冀身遂心。君看明月夜，松桂寒森森。
延康吟 賈島 
寄居延壽里，爲與延康鄰。不愛延康里，愛此里中人。人非十年故，人非九族親。人有不朽語，得之煙山春。
戲贈友人 賈島 
一日不作詩，心源如廢井。筆硯爲轆轤，吟詠作縻綆。朝來重汲引，依舊得清[冷]。書贈同懷人，詞中多苦辛。
寓興 賈島 
真集道方至，貌殊妬還多。山泉入城池，自然生渾波。今時出古言，在衆翻爲訛。有琴含正韻，知音者如何。一生足感激，世言忽嵯峨。不得市井味，思響吾巖阿。浮華豈我事，日月徒蹉跎。曠哉潁陽風，千載無其他。
懷鄭從志 賈島 
西風吹陰雲，雨雪半夜收。忽憶天涯人，起看斗與牛。故人別二年，我意如百秋。音信兩杳杳，誰云昔綢繆。平明一封書，寄向東北舟。翩翩春歸鳥，會自爲匹儔。
易州登龍興寺樓望郡北高峰 賈島 
郡北最高峰，巉巖絕雲路。朝來上樓望，稍覺得幽趣。朦朧碧煙裏，羣嶺若相附。何時一登陟，萬物皆下顧。
送鄭山人遊江湖 賈島 
南遊衡嶽上，東往天台裏。足躡華頂峰，目觀滄海水。
送集文上人遊方 賈島 
來從道陵井，雙木溪邊會。分首芳草時，遠意青天外。此遊詣幾嶽，嵩華衡恒泰。
題岸上人郡內閑居 賈島 
靜向方寸求，不居山嶂幽。池開菡萏香，門閉莓苔秋。金玉重四句，粃糠輕九流。鑪煙上喬木，鐘磬下危樓。手種一株松，貞心與師儔。
寄山中王參 賈島 
我看嶽西雲，君看嶽北月。長懷燕城南，相送十里別。別來千餘日，日日憶不歇。遠寄一紙書，數字論白髮。
送汲鵬 賈島 
淮南臥理後，復逢君姓汲。文采非尋常，志願期卓立。深江東泛舟，夕陽眺原隰。夏夜言詩會，往往追不及。
寄令狐相公 賈島  长江
策杖馳山驛，逢人問梓州。長江那可到，行客替生愁。
哭柏巖和尚 賈島 
苔覆石床新，師曾占幾春。寫留行道影，焚却坐禪身。塔院關松雪，經房鎖隙塵。自嫌雙淚下，不是解空人。
就可公宿 賈島 
十里尋幽寺，寒流數派分。僧同雪夜坐，鴈向草堂聞。靜語終燈焰，餘生許嶠雲。由來多抱疾，聲不達明君。
旅遊 賈島 
此心非一事，書札若爲傳。舊國別多日，故人無少年。空巢霜葉落，疎牖水螢穿。留得林僧宿，中宵坐默然。
送鄒明府遊靈武 賈島  品质 送别 写人
曾宰西畿縣，三年馬不肥。債多平劍與，官滿載書歸。邊雪藏行徑，林風透臥衣。靈州聽曉角，客館未開扉。
贈王將軍 賈島 
宿衛爐煙近，除書墨未乾。馬曾金鏃中，身有寶刀瘢。父子同時捷，君王畫陣看。何當爲外帥，白日出長安。
下第 賈島 
下第只空囊，如何住帝鄉。杏園啼百舌，誰醉在花傍。淚落故山遠，病來春草長。知音逢豈易，孤棹負三湘。
寄賀蘭朋吉 賈島 
往往東林下，花香似火焚。故園從小別，夜雨近秋聞。野菜連寒水，枯株簇古墳。泛舟同遠客，尋寺入幽雲。斜日扉多掩，荒田徑細分。相思蟬幾處，偶坐蝶成羣。會宿曾論道，登高省議文。苦吟遙可想，邊葉向紛紛。
哭孟郊 賈島 
身死聲名在，多應萬古傳。寡妻無子息，破宅帶林泉。塚近登山道，詩隨過海船。故人相弔後，斜日下寒天。
送崔定 賈島 
未知遊子意，何不避炎蒸？幾日到漢水，新蟬鳴杜陵。秋江待得月，夜語恨無僧。巴峽吟過否，連天十二層。
寄白閣默公 賈島 
已知歸白閣，山遠晚晴看。石室人心靜，冰潭月影殘。微雲分片滅，古木落薪乾。後夜誰聞磬，西峰絕頂寒。
雨後宿劉司馬池上 賈島 
藍溪秋漱玉，此地漲清澄。蘆葦聲兼雨，芰荷香遶燈。岸頭秦古道，亭面漢荒陵。靜想泉根本，幽崖落幾層。
送朱可久歸越中 賈島 
石頭城下泊，北固暝鐘初。汀鷺潮衝起，船窗月過虛。吳山侵越衆，隋柳入唐疎。日欲躬調膳，辟來何府書。